text:
Ubuhamya: NSHAYIJA Elien wakize SIDA
Nitwa NSHAYIJA Elien navutse mu mwaka w’1980 mvukira mu gihugu cya Uganda ariko nyuma tuza kugaruka mu Rwanda,
Munyemerere ubuhamya bwanjye mbuhere aho nari maze gukura kuko ari bwo nifuza ko bufasha abantu cyane, tukimara kugaruka mu Rwanda naje gukizwa nakira Yesu nk’umwami n’umukiza wanjye ndibuka ko icyo gihe hari mu mwaka wa 2001, maze umwaka n’igice nkijijwe nibwo naje kugwa ndasayisha cyane ndasambana ubwo nari maze kugira imyaka 21
Maze gusambana nagiye kurusengero mbwira pastor ko nasambanye n’umugore ufite abana bane ariko abyarira iwabo ubwo naratuye baransengera ndetse ndihana ariko sinamenya ko nanduye SIDA, nakomeje gusenga cyane, nyuma y’amezi arindwi numva ubuzima bwarahindutse nkahorana imbeho nyinshi cyane ariko igihe kimwe nza kurota mbona dayimoni ambwira ngo twari twarakubuze ariko ubu turagufite waranduye kandi ugiye gupfa, nanjye ndamusubiza nti niba Yesu yaraheze I kuzimu nzapfa ariko niba ariho najye ndiho kuko ari muri njye
Narakangutse ngira ubwoba, nsenga Imana nyibaza ko naba naranduye irambwira ngo waranduye ariko nzagukiza, ndakomeza ndayibaza nti ese ninde wundi wakize SIDA ngo wenda mbe uwa kabiri koko? Nakomeje gusenga ariko njya kwisuzumisha hashize umwaka umwe ngenda ibimenyetso byayo byaragaragaye, nagiye kwisuzumisha ahantu hatatu hose bambwira ko nanduye ngeze aho niyemeza kwiyahura burundu ariko mu gihe ndi kubigerageza Imana ikamburira inshuro nyinshi imbuza kubikora aho yantumagaho abantu batandukanye bakambuza kwiyahura
Ubwo naje kujya mu ishyirahamwe ry’ababana n’ubwandu, ndarwara ndaremba, ndwara indwara nyinshi cyane amagufwa aracika ariko nkunda gusenga cyane mvuga ngo Imana izangirira neza injyane niyejeje, nakomeje gusenga cyane nsengera mu mazi natekereza ukuntu ngiye gupfa nkarushaho gusenga cyane kugirango Imana izamfashe inkize kugirango iwacu bazabone agakiza
Mu rugo baje kubimenya ariko nkakomeza gusenga cyane nkajya mu misozi hirya no hino nkamarayo iminsi myinshi cyane, muri make nari meze nk’uwiyahura, abambonye bakambwira gufata imiti kugirango mbeho neza ariko nkakomeza gusenga ngo nzapfire mu masengesho, narakomeretse cyanemu mutima urumva ko nari umusore w’imyaka 21 na 23 ariko niyemeza gusenga Imana mu buryo bwose
Maze imyaka ine ndwaye SIDA yari yaranzahaje ku buryo bukomeye, nasenze Imana ndi mu rugo nyisaba ko yankiriza umubiri nyibutsa abo yakijije bose maze numva marayika arambwiye ngo abo nakijije bose bari bararenganye ariko wowe wazize ukuri, nkimara kumva ayo magambo narababaye ncika integer ariko mbwira Imana nti nibura girira izina ryawe namenye
Maze gusenga ntyo nariryamiye ngiye kumva numva umuriro urantwitse cyane utwikira n’inzu yose nashaka kubyuka bikananira neza neza, maze numva umuntu araje amfata mu gituza afata ama tuyo abiri ayacomeka mu mbavu zanjye acana moteri ya matuyo arakurura cyane ndashya ku buryo bukomeye ngiye kumva numva arandekuye arangije aragenda asimbuka mwumva mpita nicura mpamagara pastor mubwira ibimbayeho ambwira ko hari igitangaza Imana inkoreye
Icyo gihe nakomeje gusenga nkomeza amasengesho y’uburyo bwose, igihe kimwe ngiye gusenga ndi umwe n’abandi ndaryama nsa n’umuntu utwawe n’agatotsi mbona wa muntu ufite umuriro mwinshi aransatira azana icyuma cyotsa inka, aramfata arambirindura aranyotsa mu mugongo ndataka cyane mvuza induru ijoro ryose arangije arandekura ndiruka ndigaragura wa mugongo n’amagufwa yari yaratanye arasubirana kuva ubwo mba muzima
Ku nshuro ya gatatu , hari ku wa mbere maze kurya, icyo gihe nari nagiye gusura umusoer w’inshuti yanjye, tumaze kurya turaryama aryama imbere ndyama inyuma ye ndasinzira ngiye kubona mbona abagabo babiri barebare bazana bya byuma bishyushye cyane, nagerageje uburyo bwose bushoboka ngo nkangure wa musore twari kumwe ngo antabare ariko birananira neza
Ubwo baraje banyigisha ibintu byinshi cyane ntarondora barangije baramfata baransengera ndashya umubiri wose ndababara cyaneeee mbura icyo nkora kuko bari banshikamiye barangije barandekura baragenda, bakigenda ndabyuka nkuramo isaha nari nambaye nsanga yahiye nayo kubera umuriro wanturukagamo
Nakomeje kuba aho ariko nanga kujya kwisuzumisha ngo ndebe aho indwara igeze, nyuma marayika arambaza ati ese kuki utizera ko wakize? Ndamusubiza nti ngiye kwizera, ubwo nahise nkora amasengesho y’iminsi itatu n’abandi basore, turimo dusenga icyo gihe ndapfukama ndasenga abo twari kumwe barandeba bagiye kubona babona nuzuye umwuka wera babona abagabo babiri baje bansanga aho ndi, babona umugabo azanye indobo ankuramo amaraso yanduye undi mugabo umwe araza ansukamo amaraso mazima
Ubwo mvuye mu mwuka barabimbwira turataha, njya kwisuzumisha muganga arambwira ngo ndi muzima, ndashidikanya ariko ndataha bukeye njya ku bitaro bikuru baransuzuma basanga ndi muzima, nsubira ku rindi vuriro bigenda kwa kundi basanga ndi muzima, Imana ishimwe cyane icyo gihe naranezerewe cyaneeeeeeeeee, dukora umunsi mukuru, Imana iranezeza cyane abantu barishima nanjye numva nguwe neza kuva mu mwaka wa 2007 kugeza ubu ndi muzima
Nkirwaye najyaga mbabazwa cyane n’uko ntazabyara ariko ubu ndi umugabo ndubatse mfite umugore mwiza n’abana babiri ubu tuguwe neza cyane, Imana yangiriye icyizere ingabira umurimo wayo ndi umu pastor nyoboye itorero, ndashima Imana yangiriye neza ikankiza SIDA
Birashoboka ko nawe ufite ikibazo gikomeye cyangwa uburwayi bukomeye ukaba utekereza ko Imana itagukiza cyangwa ngo ikugirire neza, ariko irashoboye Imana yankijije nawe ubwawe yagukiza kandi ikagukemurira ikibazo ubona cyananiranye, izere Yesu gusa ibindi byose arabikora
Amen!
Src: Agakiza


c: text/html

text:
juillet 2012
UBUTUMWA UMUBYEYI BIKIRA MARIYA YAHAYE BYISHIMO KU TARIKI 25/07/2012
Umubyeyi Bikira Mariya yaje ababaye cyane ari mu rumuri rwinshi cyane ntabona icyo ndugereranya narwo,nuko aranyitegereza, aransuhuza ati:
Umubyeyi : Uraho mwana wanjye ukomeje kwihanganira ibigeragezo byose uhura nabyo.
Byishimo : Uraho mama.
Umubyeyi : Mwana wanjye, umeze ute?
Byishimo : Mama, meze neza gahoro nawe urabibona, sinkiruhuka na rimwe, ingendo zikomeje kuba nyinshi cyane, ariko narabyemeye.
Umubyeyi : Mwana wanjye komeza wihangane, wihanganire byinshi nakubwiye, kandi uzabitsinda. Mwana wanjye nakubwiye ko uzatotezwa, kandi nujya ubona ibyo ujye ubyakira kandi warabibwiwe, kandi igihe cyose ujye umenya ko nkuri iruhande ko ntazagutererana na rimwe.
Byishimo : Mama n’ubundi ndabizi, iyo utamba hafi ntabwo mba ngihumeka umwuka w’abazima. Mama ndi hano ndi umugaragu wawe vuga icyo ushaka umuja wawe ndakumva. Nicishije bugufi imbere yawe mubyeyi kugira ngo ubanze umbabarire ibicumuro byanjye, ubanze umbabarire ububi bwanjye kuko ntakwiye kuza imbere yawe. Mama ndaguhereza n’abandi bose bameze nkanjye mubyeyi, kugira ngo twese uturuhure ku mutima kandi utubabarire, udusabire imbabazi umwana wawe Yezu Kristu.
Umubyeyi : Mwana wanjye mbwirira abana banjye bose, aho bari hose hirya no hino, ngo nimwisubireho mugarukire Imana inzira zikigendwa. Ntabwo ndi kubwira abanyarwanda gusa ndabwira isi yose. Bana banjye nta gishya mbazaniye ahubwo ndi kubibutsa ibyo mwanze kumva duhora tubabwira.
Nimwicuze, nimwicuze, nimwicuze, nimuhinduke mugarukire Imana musabe imbabazi zigitangwa, kuko igihe cyazo kiri hafi kurangira. Bana banjye igihe kirabashirana kandi ntikizabagarukira ngo mubone kwicuza. Ndasaba abakristu bose guhabwa isakaramentu rya penetensiya, ababona ko nta byaha bibonamo baba bise Imana umubeshyi.
Bana banjye ndabasaba kwemera ububi bwanyu, ndabamurikira ntimugende, umwijima wacura mugasiganwa. Bana banjye iyo mushaka iby’isi mukoresha ubwenge bwanyu bwose n’imbaraga nyinshi ngo mugere kubyo mwifuza byose; ariko nyamara gukorera Imana mukagira intege nkeya. Bana banjye ni kuki muhunga Imana mugasanga umurira.
Bana banjye ijuru rizagibwamo n’uwarikoreye, ikindi kandi mumenye ko amasengesho ajyana n’ibikorwa byiza. Ndabasaba kutarangazwa n’iiby’isi mugiye gusiga, nimurangamire iby’ijuru bizahoraho,cyane cyane ndabwira abakire, ngahumuriza abakene.
Bana banjye ndabasaba gusenga cyane musabira isi kugira ngo ihinduke, kandi cyane cyane musabire igihugu cyanyu cy’u Rwanda ndabona kiri kugenda kiganisha mu rwobo.
Bana banjye isi imeze nabi cyane igiye kugwa mu rwobo, isi yarigometse yuzuye ibyaha bitabarika nta rukundo, nta mahoro yifitemo. Bana banjye aho muri hose mu mpande zose z’isi, niba mutisubiyeho ngo muhindure imitima yanyu mwese mugiye kugwa mu rwobo.
Byishimo : Mama iri joro mwanyeretse byinshi kandi binteye ubwoba.
Umubyeyi : Mwana wanjye ntacyo utazi, mba nkwereka kugira ngo umenye ibigiye kuba kuko ntakigomba kuba utakizi.
Byishimo : Mama ariko mfite ubwoba kubera ibintu bibi mukomeje kunyereka, singisinzira. Mama ndakwinginze akira imirimo yacu, amarira y’abanyarwanda, akababaro n’ibyifuzo byacu byose.
Umubyeyi : Mwana wanjye, ongera ugire inama abana banjye bose ntawe urobanuye, ubambwirire ko umwana wanjye ababaye kubera abanyarwanda yakunze none bakaba bagiye kurimbuka. Bana banjye ibikomeye biraje kandi bizarokoka bacye, icyago cya kirimbuzi kirabugarije, umwana wanjye agiye kubibasira nta n’umwe asize.
Kubera kutumva kwanyu kw’abanyarwanda, urugogwe rugiye kubikuta hejuru muri gushaka amafaranga. Nyamara bana banjye umwana wanze kumva ntiyanze no kubona. Aka gahugu gato twitoreye, twicayemo, ni ubutaka butagatifu buteretseho intebe y’umwana wanjye, ndabibabwiye kandi mpora mbibabwira nta n’umwe uzarugiramo amahoro atatwubaha jye n’umwana wanjye Yezu Kristu. Igihe kirageze rero kugira ngo ababyiganiye iby’isi bajyane nabyo, abakoze neza bahembwe; niyo mpamvu nkomeje kugutuma hirya no hino ku bana banjye, nkugezaho byinshi kugira ngo batazagira ngo ntacyo bamenye. Ndagusaba rero gusengera u Rwanda n’abanyarwanda, kuko mbona benshi barimo kugenda baganisha mu rwobo.
Bana banjye narabakunze ndabagenderera uko bwije n’uko bukeye ariko muranze murananiye. Kigali we, Kigali we, Kigali we, urananiye mbisubiyemo, nta buye rizasigara rigeretse ku rindi, kandi sibwo bwa mbere nabibabwira.
Mwana wanjye bambwirire, uti ndareba uyu murwa wanyu nkarira adakama, bana banjye ndababaye, ndababaye, ndababaye cyane. Bambwirire, uti ibyo byose muri gupfa mugiye kubibura mubireba, mugiye kujyana nabyo. Amafaranga mwayagize Imana yanyu, mukomeje kurundarunda byinshi ariko si ibyanyu.
Mwana wanjye ongera ubambwirire, uti hari abo umwana wanjye yahaye ubwenge none basigaye berekana ko babumurusha. Agiye kubibasira nta n’umwe yibagiwe abereke ko ari umwami w’isi n’ijuru; nimumenye ko umunyabwenge ari umwana wanjye ntawundi.
Mwana wanjye, ongera ubwire abana banjye bose ntawe urobanuye, uti ari abanyakiriye n’abataranyakiriye, mwese mumenye ko ibyo twababwiye kuva mbere, mumenye ko igihe kigeze, igihe ni iki murimo nta kindi kandi narabateguje, ntawe uzatungurwa ngo avuge ngo ntacyo yamenye.
Bana banjye ndababaye kubera igihugu cy’u Rwanda nakunze n’abanyarwanda, none bakaba bagiye gutsembwaho. Mwana wanjye ongera ubambwirire ko wa munsi w’amakuba nababwiye ubagwiririye, ubaguye gitumo kandi narababwiye kuva kera, nta gihe nsiba kubabwira.
Mwana wanjye pfukama usengere u Rwanda, mfasha kuririra u Rwanda n’abanyarwanda, kuko uburakari bw’Imana bugiye kubisukaho, imvura y’amahindu igiye kubisukaho, murumve namwe iyo mvura iyo ariyo. Mwana wanjye mbwirira abanyarwanda, uti ndababaye kubera urukundo nabakunze mwe mukangaragariza ko muzi kwangana.
Mwana wanjye sengera u Rwanda n’abanyarwanda nibura hazagire urokoka kuko barambabaje cyane kubera urukundo nabakunze, nguyu wa munsi nababwiye urageze kandi ubaguye gitumo muri gushaka amafaranga, murarundarunda byinshi kandi si ibyanyu, ntabyo muzatunga umwana wanjye arabirimbuye namwe atabasize, sibwo bwa mbere nabibabwira mpora mbibabwira mbinginga ngo mwisubireho ariko mwanze kunyumva.
Mwana wanjye mbwirira abanyarwanda ngo ndabakunda ariko mwe ntimubishaka ngo mwakire urukundo mbakunda. Bana banjye mwambabaje kenshi, koko mwarekeye aho kumbabaza ko nanjye ntifuza kubababaza.
Mbabwiye ibyo ibindi nzabibabwira ubutaha. Ubu butumwa busa n’ubwa nyuma, ngaho ndagiye nzagaruka ubutaha. Muramenye sinzabe nyamwisiga ngo nisange kandi namwe nti muzabe baburamwaje. Ngaho mubane nanjye urukundo rwanjye rubakomeze, ngaho mugire amahoro kandi mugwize andi. Bana banjye uyu munsi wa none mbahaye umugisha wanjye wa kibyeyi, uyu munsi wa none mbifurije kuzashyikirana n’umwana wanjye mu bihe bishya no mu Rwanda rushya. Ngaho murakoze murakagira Imana.

robotstxt: allowed

filter: keep


text:
Igitaramo cyo kumurika album cya Korali Bethel yiswe ‘Niba Mwarasogongeye’ gitegerejwe ku Cyumweru, tariki 27 Gicurasi 2018, mu isozwa ry’igiterane cy’ivugabutumwa kizaba cyatangiye ku wa Gatandatu mu mujyo wo guhimbaza Imana no gukora amateraniro matagatifu.
‘Niba Mwarasogongeye’ ni album ya kabiri Korali Bethel yo mu Itorero ADEPR igiye kumurika, igizwe n’indirimbo 10. Iyi ikurikiye iyo mu 2012 yari yamuritse yitwa ‘Nzareba Imana’ yerekanye umusaruro w’ivugabutumwa abitangiye umurimo wayo bakoze kuva mu 1995.
Perezida wa Korali Bethel, Sibonshuti Martin, yabwiye IGIHE ko ubutumwa buyirimo bukubiye mu byiciro bibiri, yemeza ko imyiteguro y’igitaramo yamaze kunozwa biteguye kuririmbira abazitabira mu buryo bw’umwimerere.
Yagize ati “Icyiciro cya mbere kigizwe n’indirimbo zo kuramya, icya kabiri kirimo guhimbaza Imana. Dufite indirimbo zivuga amashimwe y’ibyo Imana yakoze, izindi zikaba ubutumwa bwiza n’izibuza abantu gukora ibyaha, zibereka inzira yo gucungurwa.”
Korali Bethel yashinzwe mu 1995 itangijwe n’abaririmbyi bakabakaba muri 15, ubu igeze ku bagera ku 100 ari na bo baboneka buri munsi bakiyongeraho n’ababarizwa mu tundi turere bakiyitera inkunga mu murimo w’Imana.
Iyi korali imaze imyaka 23 mu murimo wo kubwiriza ubutumwa buzana abantu ku Mana, muri ADEPR ibarizwa mu Mudugudu wa Bethel (Burunga), Paruwasi ya Kamembe ari naho igiterane bateguye kizabera.
Iki giterane kizatangira ku wa Gatandatu kuva saa cyenda kugeza saa moya, gikomeze ku Cyumweru nyuma y’amateraniro kuva saa sita kugeza saa munani ari nabwo hazamurikwa album ku mugaragaro. Cyatumiwemo Pasiteri Kayiranga Théophile wo muri ADEPR Nyarugenge uzabwiriza ndetse na Korali Itabaza yo muri ADEPR Gahogo izataramana n’abazacyitabira.
Korali Bethel inakora ibikorwa bitandukanye byo gufasha aho bubakiye inzu ya miliyoni enye utishoboye warokotse Jenoside yakorewe Abatutsi ndetse bateganya kurangiza uyu mwaka bamaze no kwishyurira abantu 50 ubwisungane mu kwivuza.


text:
Kigali :Dominic Ashimwe yiyongereye mu bazafasha korali Goshen y’ i Musanze mu gitaramo bise "Imirimo y’Imana Live Concert "
Yanditswe na
17 May 2018 saa 11:31'
Korali Goshen yo mw’itorero rya ADEPR mu ntara y’amajyaruguru ikomeje imyiteguro y’igitaramo gikomeye yise ngo "Imirimo y’Imana Live Concert " izakorera muri Dove Hotel hano i Kigali ,muri iki gitaramo ikaba izafatikanya no korali Shalom ya ADEPR Nyarugenge hamwe n’umuhanzi Dominic Ashimwe, kikaba kizaba kuwa 10 Kamena 2018 .
Korali Goshen, ikorera umurimo w’Imana mw’itorero rya ADEPR mu ntara y’amajyaruguru mu karere Musanze yatangiye ari korali y’abana batoya bo mw’ishuri ryo kucyumweru( Sunday school), kuri ubu ifite abaririmbyi barenga ijana b’ingeri zitanduknye ,ikaba inafite Album eshanu z’amajwi 5 ebyiri murizi zikaba zinafite amashusho yazo bakaba bari mu myiteguro yo gutunganya Album ya gatatu y’amashusho.
Korali Goshen ya ADEPR Musanze yakajije imyiteguro y’igitaramo izakorera muri Dove Hoteli
Mu kiganiro IYOBOKAMANA.COM twagiranye na Bwana Kamanzi umuyobozi w’a Korali Goshen yadutanagrije ko ubu icyo bahugiweho ari imyiteguro y’igitaramo gikoeye kizabera mu mugi wa Kigali kuri Dove Hotel ku Gisozi kuwa 10 Kamena 2018 ati :"Korali Goshen iki gitaramo tugiteguye mu ntego yo gukora ivugabutumwa ariko akazaba ari nakanya keza ko gufata amashusho ya Album yacu ya gatanu isanzwe ari iy’amajwi ".
Uyu muyobozi yakomeje avugako muri iki gitaramo Goshen itazaba ari yonyine kuko izafashwa na korali Shalom ya ADEPR Nyarugenge ati:"Korali Shalom y’i Nyarugenge ni inshuti zacu magara twarahuje twumvikana kuzajya dufatikanya umurimo w’Imana niyo mpamvu twabahisemo nog tuzafatanye nabo muri iki gitaramo kandi ndizeza abazakitabira ko bazahembuka mu buryo bwose".
Korali Shalom y’Inyarugenge izafatanya na Gshen muri iki gitaramo
Iki gitaramo gikomeye cya korali Goshen kizaba ku cyumweru cyo kw’italiki ya 10 Kanama 2018 kuri Dove Hotel ya ADEPR ku Gisozi kuva kw’isaha ya saa munani kugera saa kumi n’ebyiri (14h00-18h00).
Aba batangiye kuririmba bakiri abana bato bo mu ishuli ryo ku cyumweru, gusa kuri ubu bagenda batera intambwe none bamaze kuba abagabo n’abagore bahamye mu gihe bibonaga bakumva kuzagera aho bageze ubu bitoroshye.
Ubundi iyi Korali Goshen yatangiye ifite abana bato bavutse nyuma ya jenoside yakorewe abatutsi. Abenshi bari abana b’abashumba n’abavugabutumwa n’abaririmbyi ba Korari Intumwa ibarizwa aho kuri ADEPR Muhoza, bakurira ku birenge by’abakuru babo kugeza aho ubu bamaze kuba ubukombe mu gukora ivugabutumwa rifasha benshi mu gihugu cy u Rwanda.
Korali Goshen ubu igizwe n’abaririmbyi basaga 90 birekura bagatambira Imana
Korali Goshen igizwe n’abaririmbyi basaga 90 ,ifite Album eshanu z’amajwi ,eshatu muri izi zikaba zifite amashusho ubu bakaba bari mu myiteguro yo gukora igitaramo gikomeye bazatunganirizamo amashusho y’iyi Album ya gatanu .
Menya byinshi kuri iki gitaramo
Dominic Nic yemeye aya makuru ko yiteguye kuzasusurutsa abantu muri iki gitaramo
UMVA ZIMWE MU NDIRIMBO ZIGIZE ALBUM YA 5:
Abashaka gukomeza konogerwa n’indirimbo ndetse n’ubuhanga bwa korali Goshen y’i Musanze ntibazacikwe n’iki kiganiro gitambuka kuri Isango Star Tv


text:
Yoga
Umukino wa Yoga ni umukino.
Yoga imaze koko kwamamara, nubwo inkomoko yayo ari mu Buhinde, ntibyayibujije gushinga ibirindiro mu Bushinwa, mu Buyapani, Amerika, mu Burayi ndetse no muri Afurika.
Mu Rwagasabo naho ntiyahatanzwe uretse ko itaramenyekana byimazeyo. Kutamenyekana ahanini bigaragarira mu bisubizo abanyarwanda batanga iyo babajijwe icyo bazi kuri Yoga.
Bamwe bagira bati: «Yoga ni nk’umikino nka za karate» abandi bati:«Itera imbaraga zirenze iza muntu bityo ikaba iri “satanique” », hari n’abavuga ko Yoga ari ukujya mu mwuka maze ntihagire ikintu na kimwe utekereza (concentration totale) abandi bati: «Ni idini ry’abahinde».
Yoga ni ijambo riri mu rurimi rw’igisansikiriti rikaba rivuga “guhuza”.
Guhuza “umubiri , gatekerezi na espri (body, mind and spirit), binyujijwe mu gusubiramo imyitozo ngororamubiri (Asanas), ndetse no kwiyinjiramo noneho umuntu akamenya ukuri kuri muri we, uwo ari we bityo akamenya n’abandi.
Yoga igizwe n’imyitozo itandukanye y’umubiri, yo guhumeka, yo gutekereza ndetse n’iyo gukora no kuvuga.
Yoga rero ni imyitozo ifasha umuntu mu buzima bwa buri munsi, kuko imufasha kuyobora gatekerezi ye (mind control). Iyo rero amaze kumenya neza gatekerezi ye, aba noneho ashobora kubaho, guhumeka, gutekereza, kuvuga, gukora no gukunda bya nyabyo.


text:
Makanyaga yavuze icyakorwa muzika nyarwanda ikagera kure
Yanditswe na NDAMYIROKOYE FRANÇOIS
Umuhanzi ufite ubunararibonye muri muzika nyarwanda muri iyi minsi ukubutse ku mugabane w’u Burayi mu bitaramo bitandukanye avuga ko abacurangira abahanzi nyarwanda baramutse bacuranze mu buryo burushijeho kunoga, ibihangano nyarwanda byagera kure cyane.
Avuga ko ibi abihera aho umuhanzi ajya kuririmba hanze ariko abantu bakumva indirimbo ye bakumva ko ifite aho ihurira n’indi mu gihe yari ikwiye kuba umwihariko w’umuhanzi.
Yagize ati: “Abaducurangira bagiye barushaho gucuranga mu buryo bunoze cyane ibihangano byacu byagera ku rwego rwiza cyane” .
Ku rundi ruhande kandi avuga ko n’abahanzi bakwiye kurushaho guhanga ibihangano byiza.
Mu bitaramo yitabiriye mu Bufaransa, u Bubiligi ndetse no mu Busuwisi avuga ko yabonye abantu barabishimye cyane ubwo we na Charly na Nina babataramiraga.
Abanyarwanda avuga ko ari bo babaga ari benshi muri ibyo bitaramo ngo gusa n’abanyamahanga babaga barimo ariko atari benshi.
Nubwo Makanyaga Abdul yagarutse, Charly na Nina bo basigayeyo kuko bagifite ibitaramo bitandukanye barimo kuhakorera.
Makanyaga afite indirimbo zitandukanye zirimo iyitwa “Suzana”, “Rubanda”, “ Nshatse inshuti”, “Ibitekerezo” n’izindi.


text:
Ni igikorwa cyitabiriwe n’Umugaba mukuru w’ingabo, Gen. Patrick Nyamvumba na Minisitiri w’Ubutegetsi bw’Igihugu, Francis Kaboneka.
Izi nzu zatangiye kubakwa ku wa 20 Mata 2018 ni kimwe mu bikorwa by’Ingabo z’Igihugu zikora muri gahunda yari isanzwe izwi nka Army Week kuri ubu cyahinduriwe izina cyikitwa “Ingabo z’u Rwanda mu iterambere ry’abaturage”.
Muri icyo gikorwa Minisitiri Kaboneka yasabye abaturage kubungabunga izo nzu, avuga ko kubasenyukiraho barebera ari ubugwari.
Kaboneka yagaragaje ko Ingabo z’u Rwanda zifitanye isano ikomeye n’abaturage kuko zitagoheka mu kubungabunga umutekano.
Yagize ati “Mbere abaturage babonaga ingabo nk’izibera mu bigo byazo zidafite aho zihuriye nabo ndetse baranabatinyaga ariko ubu murabona ko bashyira hamwe bagahuza imbaraga mu kubaka ibikorwa by’iterambere, icyo tubasaba ni ukumenya ko ibi bikorwa biba bigenewe abaturage kuko iyo uretse inzu yawe igasenyuka ubirebera uba wihimye udasize n’abawe kandi ni ibikorwa by’ubugwari.”
Umwe mu baturage bubakiwe inzu, Habinka Gaudance yagaragaje ibyishimo yatewe no kubakirwa n’Ingabo z’igihugu.
Ati “ Mbere nabaga mu nzu idahomye imvura yagwaga nkanyagirwa ariko barantabaye. Kubona abasirikare bangana gutya, abayobozi bakuru bose bahaguruka bakaza gutoba ibyondo ari njye bubakira ntabahemba binyereka ko u Rwanda rukunda abaturage barwo.”
Umugaba w’Ingabo Gen. Patrick Nyamvumba, yasabye abaturage kutiyumvisha ko ibi bikorwa atari iby’ingabo ahubwo ari ibyabo bityo nabo bagomba kubigaragaramo.
Ati “Icyo tubasaba ni ubufatanye ntimwumve ko ari ibikorwa by’ingabo ngo mubyihunze ahubwo mwumve ko arimwe byagenewe, murasabwa kujya muza tugafatanya aho mubona hose biri gukorwa kuko bigamije kuzamura iterambere ry’abaturanyi banyu.”
Ibikorwa by’iterambere Ingabo z’u Rwanda zatangiye hirya no hino mu gihugu bizamara amezi atatu. Hateganyijwe kubakwa inzu 1 961 z’abatishoboye, ibyumba by’amashuri 121 n’ubwiherero 108 bw’ayo mashuri.


text:
Mu mpeshyi z’umwaka ushize wa 2011, abanyarwanda benshi bashimishijwe no kwitabira imihango y’ugushyingirwa kwa Velentine Nyiramukiza, umunyarwandakazi uzwiho kuba yaragize amahirwe yo kubonekerwa na Yezu na Bikiramariya, mu rwego rw’amabonekerwa yabereye i Kibeho guhera mu mwaka wa 1981. N’ubwo ariko ubukwe bwa Velentine bwateye benshi ibyishimo, ntihabuze kuzamo agatotsi katewe n’inkuru yatangajwe muri ibyo bihe, ivuga ko Madame Velentine Nyiramukiza yaba afite umwana yabyaye mbere yo gushyingirwa, bikaba bagaragara ko adashaka kumwakira mu rugo aherutse gushingana n’umufasha we. Imyifatire igaragara nko kwirengagiza umwana bwite yibyariye, yatumye bamwe mu bakristu gatolika bagira akababaro, ndetse bituma bibaza ibibazo byinshi kuri Madame Nyiramukiza ubwe. Nibyo koko ubukwe bwa Valentine bwateye ibyishimo, ariko urugo ruhire yifurijwe, rukwiye kwiyumvisha ko ruzakomera nirutarangwa no guhisha ukuri, mbese nko kwakira neza mu muryango abana baba baravutse mbere y’ishingwa ry’urugo.
Mbere twumva inkuru y’umwana wa Valentine ashaka guhisha, twabanje kwibwira ko ari urubwa, dore ko nta butaha butishwe. Ariko aho ibihe bigeze, dukurikije kandi ibimenyetso byinshi bimaze gutangwa, dusanga bikwiye rwose ko Valentine areka guterwa ipfunwe no kuba yarabyaye umwana mbere ya mariage. Nabwo birumvikana, ku mukobwa uvuga ko yabonekewe, hashobora kubaho gutinya ko abantu bagira bati ese nawe yakoraga ibyaha kandi abonekerwa? Ariko se twibaze! Ninde ntungane ibaho kuri iyi si? Kwivugurura mu bya roho ni umurimo wa buri wese mu baremwe. Ikibi cyaba ahubwo kwinangira mu byaha! Ikindi kandi abagore bose babyara mbere yo gushyingirwa, si uko biba bitewe n’impamvu z’ubusambanyi. Hari abafatwa ku ngufu, hari abahura n’ibyago binyuranye bigatuma kamere ibaganza, n’ibindi! None se isi ibacireho iteka ngo ni uko babyaye? Ikindi kandi umugore ubyaye aba ari umugisha, umwana Imana itanze, kuko aba atari kuvuka iyo Mana itabishatse. Ni kuki habaho ipfunwe ryo kwemera umwana wibyariye? Abantu bagiye bagendera ku ruvugo ndinde wazabona igihe cyo gukora igikwiye muri iyi si? Igikomeye na none, ni ukubona ko umwana burya aba ari umuziranenge. Nta mpamvu n’imwe ikwiye kumvikana ko umwana yatandukanwa na nyina kandi amufite. Hari abagore benshi bifuza kubyara bakabibura, hari kandi n’abana bashaka ba nyina bakababura kubera ubupfubyi. Bityo rero nyuma y’iyi nyandiko yoherejwe n’umwe mu basura urubuga, tukaba twasaba Madame Nyiramukiza n’umugabo we gutinyuka kwakira umwana Gihozo akajya mu bandi. Imyaka yatandukanyijwe na nyina irahagije. Yavutse ari umwana nk’abandi, niyakirwe atyo mu muryango.
Ntawabura gushimira kandi umuryango w’abakristu b’ I Rwaza mu Ruhengeri bakiriye Gihozo iwabo bakamufata nk’umwana wabo. Imana izabahe umugisha bakwiriye. Valentine Nyiramukiza rero, nicyo cyifuzo cya benshi, niyakire umwana we, amwereke umugabo we, umwana akundwe akundwakazwe, ibyo nibijya mu buryo n’abo mu ijuru babonekeye Valentine ntibazabura kwishima.
[NDLR]La Rédaction, Le Médiateur.
****************************************************************
UKULI KU BYAVUZWE KULI NYIRAMUKIZA VALENTINE.
GIhozo Uwera Françoise amaze kuba umukobwa w’inkumi!
Jyewe nitwa TURIMUBAKUNZI Eléazar, ndubatse mfite abana batandatu, ntuye mu mujyi wa KIGALI mu RWANDA. Namenye NYIRAMUKIZA VALENTINE muli 1984. Nali nagiye i KIBEHO bwa mbere njyanwe no kureba amabonekerwa yahaberaga. Gushaka kumumenya nyabyo nabitewe n’uko mu ibonekerwa yari yavuze ko aba i KIBILIZI (BUTARE) ku mukecuru w’impumyi yafashaga. Byatumye ngira amatsiko yo kujya kumureba. Nasanze rwose aliyo kandi uwo mukecuru naramubonye. Yabaga mu kazu k’ibyatsi, ali impumyi kandi nta kana yagiraga. Gusa NYIRAMUKIZA Valentine ntiyararaga aho, yabaga ku muturanyi w’uwo mukecuru wari umujyanama wa komini (conseiller communal).
Nyuma rero nibwo limwe na limwe NYIRAMUKIZA VALENTINE yazaga i KIGALI tukabonana. Kumubona akagusuhuza byabaga ali ishema, kuvugana n’umukobwa ubonekerwa byari ibyishimo ku muntu umubonye. Nakomeje kujya i KIBEHO kuva kiriya gihe sinigeze nsiba kujyayo. Kandi kumenyana nawe byarihuse kuko nyuma y’umwaka umwe gusa nali ntangiye kumenyekana, dore ko abantu bavugaga ko tuva inda imwe. Najye nkabyishimira, nubwo mu by’ukuli nta sano dufitanye.
Muli 1985, NYIRAMUKIZA VALENTINE yaje kuba muli Camp KIGALI. Kubona uwo mukobwa yinjira muri Camp Kigali twumvaga ari igitangaza gikomeye kuko gutura mu kigo cya gisilikali byari bibujijwe ku bantu bo hanze batahafite abavandimwe. Nabwo byatewe n’umukecuru witwa EMILIYANA wali urwariye mu bitaro bya KIGALI, akaba yari arembye cyane. Nahuye na NYIRAMUKIZA VALENTINE musaba kujya gusengera uwo murwayi. Nyuma rero nibwo NYIRAMUKIZA VALENTINE yaje gutura iwe muri Camp KIGALI dore ko uwo mukecuru yari umugore w’umusilikali witwaga MUTABAZI FRANCOIS.
Uyu MUTABAZI Francois n’umugore we EMILIYANA bakomoka ahitwa i NYANGE ku KIBUYE. MUTABAZI FRANCOIS akaba yali afite ipeti rya Sergent Major, akora muli Présidence. Ubwo Valentine yahise aguma aho akahava agiye i KIBEHO kubonekerwa akagaruka kugera muli 1990, aza kuhava mu kwezi kwa cumi. Aha mu kigo twebwe twali tumuzi twajyagayo gusengana na we. Ntabwo twigeze tubona ko hali aho atandukaniye n’abandi mu mibereho ye ya buri munsi. Icyakora njye nari muziho akantu ko kwiyemera no kubeshya, bimwe bigirwa n’abana benshi. Mbese igihe yabaga atari kuli Podium abonekerwa, namufataga nk’abandi, n’ibyo ambwiye nkabanza kubishungura gatatu. Twabonaga akina nk’abandi bose kandi agakunda kujya mu missa za mu gitondo ku buryo n’abandi bana bari baratoye uwo muco mwiza. Muri abo hari n’abagiye kwiha Imana.
Icyakora uyu musilikali MUTABAZI FRANCOIS ibyo gusenga ubutitsa ntiyabikundaga. Wasangaga umugore we ali we ubikomeyeho, ali na yo mpamvu twamwubahaga cyane. Kandi ni mu gihe yali akuze. Kubera kandi gukunda BIKIRA MARIYA jyewe n’uriya mukecuru twali Abalejiyo muli Presidium imwe. Uriya muryango ndawuzi neza kandi nabanye na wo neza kuko nanjye icyo gihe nali umusilikali tubana muli Camp KIGALI nkora muli Aviation militaire. Mu mwaka wa 1990 nibwo namenye ko atwite mbibwiwe n’inshuti yanjye. Aliko narayicyashye cyane kuko numvaga umukobwa ubonekerwa ibyo bitamubaho. Nanone kubera uwo mubano twari dufitanye nanze guhita mbyemera, mbyita urubwa. Ikindi kandi NYIRAMUKIZA VALENTINE yakundaga kungisha inama. Sinali guhita nemera iyo nkuru, nategereje ko we yazayinyibwirira. Ntacyo yigeze ambwira kandi na nyuma sinigeze mukurikirana ngo menye amaherezo.
IMPAMVU YATUMYE NKORA IPEREREZA
Ku italiki ya 30/08/2011 nibwo nabonye ubutumwa bwa e-mail buvuga ko NYIRAMUKIZA Valentine yaba yarasize mu Rwanda umwana we yibyariye witwa GIHOZO UWERA FRANCOISE. Nabiganiriye n’undi muntu nali nzi ko ali umufana wa NYIRAMUKIZA Valentine nkanjye, nuko ahita atangariza NYIRAMUKIZA VALENTINE ko niyemeje kuzajya kwishakira ukuri. Bidatinze ku italiki ya 19/11/2011, NYIRAMUKIZA Valentina arantelefona ambwira ibigambo byinshi cyane anyumvisha ko bamubeshyera ko atigeze abyara ko ahubwo ari abashakaga kwica ubukwe bwe. Namubwiye ko ngiye kuzirebera, maze atangira kunyigisha, ambwira ko ali amagambo bamuvugaho gusa kandi ko ntacyo byamarira kwitera igihe nkurikirana amazimwe atagira ishingiro. Namubwiye ko niba bamuvuga bamubeshyera, akwiye guca urubwa maze akemera uwo mwana akamurera dore ko bivugwa ko arera n’abandi bana, maze ibyo bigambo bigahosha. Byatumye ntekereza kuli ya makuru nali narigeze kubwirwa muli 1990 nkayarangarana. NYIRAMUKIZA Valentine twali nk’abavandimwe, njye mufata nk’inshuti nyashuti ntacyo mwishisha. Mu bukwe bwanjye ndongora niwe wari ufite umwanya w’icyubahiro ku meza y’abageni. Kumva inkuru y’uko atwite byanshiye intege muli 1990, niyo mpamvu yatumye nkurikirana ibimuvugwaho ubungubu. Nahereye nyine muli za 1990 kuko njyewe navuye mu gisilikali le 31/07/1989. Kuva rero mu kwezi kwa cumi 1990 nibwo NYIRAMUKIZA Valentine yimutse ava muli Camp Kigali akajya kuba mu KIYOVU kwa KURAZIKUBONE YOZEFU wali Diregiteri muli Ministeri y’Urubyiruko.
IMPAMVU IKOMEYE YATUMYE MPAGURUKA NI UKO NUMVISE URIYA MWANA GIHOZO UWERA FRANCOISE AGOMBA KUGIRA UBURENGANZIRA BWE KU MUBYEYI, KANDI NA NYINA AKAMENYA UMWANA WE, AKAMWEMERA AKANAMWITAHO NK’UMUBYEYI AHO GUKOMEZA KUBESHYA UMWANA N’ISI KO ATIGEZE ABYARA.
Mu makuru nashoboye gutahura ni uko hariya kwa KURAZIKUBONE YOZEFU ariho NYIRAMUKIZA Valentine yatangarije ko atwite inda yaba yaratewe n’umuhungu witwaga ALEXIS wo kwa MUTABAZI François aho yabaga muli Camp KIGALI. Ubwo hacuzwe umugambi wo kumuhungishiriza mu RUHENGERI iyo KURAZIKUBONE YOZEFU akomoka. Byabaye ibanga rikomeye kuko byali bizwi gusa na we n’umugore we, ku buryo n’abana ubwabo batigeze babimenya kandi bamwe bari bakuru. Nta n’undi muntu wabimenye kuko NYIRAMUKIZA Valentine atigeze agira uwo ahingukiriza ibyamubayeho kandi tuzi ko yali afite inshuti zashoboraga kumugira inama zikanamufasha.
Nkora iperereza nabajije abo kwa KURAZIKUBONE YOZEFU: umukobwa we mukuru n’umugore we, mbaza kandi n’umukecuru wonkeje akanarera GIHOZO UWERA FRANCOISE, umwana wa NYIRAMUKIZA Valentine yibyariye ubu akaba amwihakana kubera impamvu zitumvikana.
Ku buryo buvunaguye dore ibyo navuganye n’abo bantu:
Umukobwa mukuru wa KURAZIKUBONE YOZEFU witwa HABINEZA SPECIOSE namubajije niba koko yaba azi ko NYIRAMUKIZA Valentine yaba yarabyaye, maze ansubiza ko abyumva akaba atabizi neza, aliko ko bishoboka, kuko ngo hali igiheNYIRAMUKIZA Valentine bamubuze mu rugo iwabo, kandi yali ahamaze igihe, ababyeyi bakavuga ko yagiye mu butumwa.
Umugore wa KURAZIKUBONE YOZEFU witwa NIYOYITA SIDONIE naramubajije arambwira ngo nzajye kwirebera. Kubera ko numvaga ngomba kurangiza ibyo natangiye, nagiye kureba umukecuru witwa NDAMIYUBUHATSI VICENTIE wonkeje umwana wa NYIRAMUKIZA Valentine, tubonana imbonankubone. Ndavuga ko ali umukecuru kuko ubu afite imyaka isaga 62. Dore ibyo nungutse mu kiganiro twagiranye:
KURAZIKUBONE YOZEFU yajyanye NYIRAMUKIZA Valentine mu RUHENGERI kwa mushiki we NDAMIYUBUHATSI VICENTIE, wari utwite ndetse ali hafi kubyara. Uyu NDAMIYUBUHATSI VICENTIE yabyaye ku italiki ya 07/01/1991, naho NYIRAMUKIZA VALENTINE abyara bukeye bwaho ku italiki ya 08/01/1991. NYIRAMUKIZA VALENTINE ngo yahamaze ibyumweru bibili gusa, maze KURAZIKUBONE YOZEFU asaba uwo mushiki we gusigarana umwana, amwemerera kuzamufasha kugira ngo NYIRAMUKIZA Valentine asubire mu ishuli. Nyamara njye nzi ko ishuli yari yararitaye kera. Nuko bagirana amasezerano. Kuva icyo gihe NYIRAMUKIZA Valentine ntiyongeye gusubira iyo nzira, umwana asangira ibere limwe n’umwana w’uriya mubyeyi. Nta nubwo yigeze yongera kuvugisha uwamurereraga kandi baragiranye amasezerano. Hari n’undi muhungu w’imfura wo muli ruriya rugo witwa ABITONDA Gaston nabajije ambwira ko NYIRAMUKIZA VALENTINE yabyaye ahari, kandi muli icyo gihe amaze kubyara niwe wakundaga kumufasha.
Nkimara kubwirwa ayo makuru, numva ko ali impamo atari inkuru z’impimbano, nagiye gushaka iwabo wa NYIRAMUKIZA Valentine. Byansabye imbaraga nyinshi kugira ngo menyane na se, umukambwe witwa KAJEGUHAKWA EMMANUEL. Kera tukiri muli Camp KIGALI, NYIRAMUKIZA Valentine yari yaratubwiye ko se ali umusilikali ukomeye wo muli ZAIRE (RDC y’ubu) ngo akaba yali afite umwanya nk’uwa Colonel SAGATWA ELIE, wari umunyamabanga wihariye wa PEREZIDA HABYARIMANA YUVENALI. Aliko mu makuru jyewe nali narashoboye kumenya icyo gihe, nali nzi nyina gusa nta kanunu ka se mfite. Ku italiki ya 29/11/2011 nigiriye iwabo wa NYIRAMUKIZA VALENTINE aho avuka, mbonana na se na nyina bamubyara. Se w’uwo mukobwa ni umusaza ucishije make cyane uri mu kigero cy’imyaka 70, akaba atuye mu kagali ka RUBONA, ku murenge wa KIBEHO, Akarere ka NYARUGURU (ni muli Gikongoro yo hambere). Namubwiye amakuru y’umukobwa we yose nari mfite, musaba ko yamperekeza tukajyana mu RUHENGERI. Nagiraga ngo ajye kwirebera, anamfashe kwitegereza uwo mwana abantu bavuga ko yaba ari uwa NYIRAMUKIZA VALENTINE.
Ku italiki ya 19/12/2011 twajyanye i RWAZA mu RUHENGERI. Twakiriwe neza cyane. Umwana GIHOZO UWERA FRANCOISE rero aje kudusuhuza, natangajwe n’ubwuzu umusaza n’umwuzukuru we bahoberanye kandi ari ubwa mbere bahuye, kandi ntawari yarigeze abona undi. Najye kandi bwari ubwa mbere mbona uwo mwana kuko mbere njyayo ntabwo nari namubonye. Natangajwe n’ukuntu uwo mwana asa na NYIRAMUKIZA VALENTINE bitangaje (nka photocopie). Twakomeje kuganira aliko ubona ali nk’umunsi mukuru rwose. Dutashye rero mbaza umusaza icyo yabonye. Mu nteruro imwe gusa yarambwiye ati: ”ARIYA NI AMARASO YANJYE”.
Kuva aho NYIRAMUKIZA Valentine amenyeye ko nzajya kureba umwana we, yamutesheje umutwe cyane dore ko bavugana kuli telephone ngendanwa yamuguriye. Amubwira amagambo yo kumutera ubwoba amusaba kuva muli ruliya rugo ngo baramwanga, ngo bazamuroga, ngo si iwabo, kandi ntamubwire iwabo aho ariho, n’ibindi byinshi. Ndetse ku italiki ya 02/08/2011 ngo NYIRAMUKIZA VALENTINE yashatse kumwibisha nabwo amutesha umutwe kuli telephone, kuko yari yamwoherereje amafaranga kuli Western Union, yava kuyafata NYIRAMUKIZA VALENTINE akamusaba kudasubira mu rugo. Nyamara kubera ko uriya mwana nta handi hantu azi, yanze gukurikiza ayo magambo asubira mu muryango yakuriyemo. Umwana yansobanuriye ko akunze kwigunga yibaza igihe ibi bintu bizashirira.
Ubwo mperukana nawe yambajije ibibazo kubibonera igisubizo gifite ireme birangora. Yagize ati: ”Ubu koko ibi bibazo mfite bizarangira? Ese ubu tante (umwana niko yita nyina) arankunda? Ese ubu tubonanye yanyemera?” Ngibyo. Nagerageje guhamagara nyir’ubwite kugeza n’uyu munsi yanze kunyitaba. Ubu umwana turavugana nkagerageza kumugira inama nk’umubyeyi kugira ngo adakomeza kwigunga kuko bimubuza kwiga, dore ko yasibiye mu mwaka wa 5 w’ayisumbuye kubera ibigambo bya nyina umutesha umutwe.
Ikindi navuga ni uko uyu mwana GIHOZO UWERA FRANCOISE atari jye umuzi jyenyine, hali n’abandi bamuzi kuko NYIRAMUKIZA VALENTINE akunda kumutumaho abantu ababwira ko ali umwana afasha, akanga kubabwira icyo bapfana.
GIHOZO UWERA Francoise afite imyaka 21, yiga mu Ruhengeri. Batuye mu Umurenge wa RWAZA, hafi y’ikiraro ku mugezi wa MUKUNGWA, ku muhanda wa KIGALI-MUSANZE (Ruhengeri yo hambere) nko kuli 4 km uvuye mu mujyi wa RUHENGERI.
Ikindi abantu bose bakwiye kumenya, ni uko NYIRAMUKIZA Valentine afite ababyeyi akaba atali imfubyi nkuko agenda abivuga mu batamuzi. Se umubyara yitwa KAJEGUHAKWA Emmanuel, nyina ni NYIRANGABE Speransiya. Si ababyeyi b’intizo, ni ab’umubili. Afite kandi bakuru be babili bashatse baba mu ngo zabo. Afite basaza be babili bakili iwabo. Umukuru yitwa KABAYIZA LAMBERT, akaba afite imyaka igera kuri 43. Niwe ugwa mu ntege NYIRAMUKIZA VALENTINE. Naho umuto ari na we muhererezi iwabo yitwa UWIMANA EMMANUEL, akaba afite imyaka igera kuri 25. Abo babyeyi na basaza be bombi twaribonaniye amaso ku maso.
UMWANZURO
Wowe usoma iyi nyandiko yanjye, reka ngire icyo nkwisabira. Singamije guharabika, ngamije gusa kugaragaza ukuri ku byavuzwe kuri NYIRAMUKIZA VALENTINE.
Tureke amarangamutima! DUSHISHOZE KANDI TWUMVIRE KILIZIYA IHORA IDUSABA KUBA MASO!
UBUTUMWA BWA KIBEHO BUZAKWIRA ISI, ALIKO NTABWO KIBEHO ITEZE NA LIMWE KUZIMUKIRA I BRUXELLES CYANGWA AHANDI NYIRAMUKIZA VALENTINE AZABA ATUYE.
Mbabwiye ibyo nakurikiranye nta muntu untumye kandi nasubiramo igihe cyose. UKURI GUCA MU ZIKO NTIGUSHYA.
Ikindi ni uko nkimara kubona neza aya makuru nayabwiye nyir’ubwite ntagire icyo ansubiza. Nabibwiye kandi inshuti ze none na zo kugeza uyu munsi ntacyo ziransubiza cyangwa ngo zigire icyo zabivugaho. Ahasigaye ni ahanyu.
TURIMUBAKUNZI Eléazar


text:
Ikirwa cya Bugarura ni kimwe mu bikorwa by’ubukererugendo bisurwa na ba mukerarugendo mu karere ka Rutsiro giherereye mu murenge wa Boneza Abatuye ku kirwa cya bugarura bavuga ko kuva ku kirwa bagera ku butaka ngo berekeze mu bindi bice bitabahenda ariko ugasanga kugera ahandi bibahenda kubera ikibazo cy’umuhanda uva Boneza werekeza mu murenge wa Ruhango aho bahurira n’umuhanda munini.
Nzarora utuye kuri icyo kirwa agira ati “buriya kuva hano tujya nko ku murenge ubundi kwambuka amazi guza ni(...)
Ikirwa cya Bugarura ni kimwe mu bikorwa by’ubukererugendo bisurwa na ba mukerarugendo mu karere ka Rutsiro giherereye mu murenge wa Boneza
Abatuye ku kirwa cya bugarura bavuga ko kuva ku kirwa bagera ku butaka ngo berekeze mu bindi bice bitabahenda ariko ugasanga kugera ahandi bibahenda kubera ikibazo cy’umuhanda uva Boneza werekeza mu murenge wa Ruhango aho bahurira n’umuhanda munini.
Nzarora utuye kuri icyo kirwa agira ati “buriya kuva hano tujya nko ku murenge ubundi kwambuka amazi guza ni 100 frw. Ariko iyo ugeze hakurya ntiwabona na moto yagukura Kinunu ngo ikugeza mu Nkomero. Ariko urabona nk’uriya muhanda uramutse ukoze byadufasha rwose byadukura mu bwigunge”.
Mu rwego rwo guteza imbere ubwo bukerarugendo n’ubuhahirane kuri icyo kirwa akarere karatangaza ko kagiye kubaka umuhanda ugera kuri icyo kirwa. Ibyo bikazorohereza abatuye ku kirwa kujya guhahira mu bindi bice by’igihugu bikazafasha n’abashoramari babyifuza kuhageza ibindi bikorwa by’iterambere.
Akarere ka Rutsiro kavuga ko ibyo bishobora no kuba hari abashoramari bizitira ariyo mpamvu bafashe gahunda yo gukora uwo muhanda. Umuyobozi w’akarere ka Rutsiro wungirije ushinzwe iterambere ry’ubukungu Innocent Gakuru Munyakazi, agira ati “Ubu turi kugezayo umuhanda kugira ngo abashoramari bagezeyo ibikorwa by’iterambere”
Ikirwa cya Bugarura cyamaze kugezwaho ibikorwa remezo birimo umuriro w’amashanyarazi, ivuriro ndetse n’amashyuri y’incuke, abanza n’ay’uburezi bw’imyaka icyenda na 12.
Ikirwa cya Bugarura ni kimwe mu bikorwa by’ubukererugendo bisurwa na ba mukerarugendo mu karere ka Rutsiro
Yanditswe na Richard Ruhumuriza/Muhabura.rw


text:
Umuco
Rwanda Day /Atlanta : Politiki ya Kagame yo kwihesha agaciro ihishe iki?
By Amakuru ki ? on 21 septembre 2014
Ubwo yari Atlanta muri Leta zunze ubumwe z’Amerika, Kagame yongeye gusubira muri ya magambo ngo « twiheshe agaciro ». Ku babisesengulira hafi, ariya magambo usanga ari nk’isiri aba aciriye agatsiko ke k’abicanyi ngo bakomeze gutsemba abanyarwanda. Nawe se wakwihesha agaciro ufata abantu, abaturage bawe, ukabashimuta, ukabazimiza, imirambo yabo ukanaga mu ruzi, warangiza ngo twiheshe agaciro. Inkomoko y’ijambo […]
Posted in Amakuru, Amateka, Umuco | Tagged kagame paul, Rwanda Day Atlanta
Yagaruye Ubuyanja
By Amakuru ki ? on 13 décembre 2011
Uyu mugani bawucira ku muntu warwaye akamererwa nabi cyangwa uwazironzwe n’umukeno : abo bombi, ali ukize iyo ndwara y’ubujyahabi ali n’ukiranutse n’ubukene, iyo bazahutse bakabyibuha, uwo babonye baravuga ngo “Yagaruye ubuyanja !” Byavuzwe n’abagombozi bo ku Musamo mu Nduga; ahasaga umwaka w’i 1300. Icyo gihe, Ruganzu Bwimba yali amaze gutabara bucengeli i Gisaka, u Rwanda […]
Posted in Umuco | Tagged cyenge, Cyilima, Gasabo, musambira, nduga, ubuyanja
Imbwa za Lyangombe
By Amakuru ki ? on 13 décembre 2011
Mu bitekerezo byanditswe na Musenyeri Aloyizi Bigirumwami (1987), dusangamo ko Lyangombe yari umwana w’ikinege. Akaba mwene Babinga ba Nyundo. Nyina Nyiraryangombe yaje ari umusumbakazi avuye kwa Bigaragara. Ashakwa na Babinga, amubyaraho Lyangombe. Lyangombe yari umuhigi. Afite imbwa nyinshi ari zo : Bakosha Badahannye, Uruciye mu nsi ntamenya ikirurimbere Nyakayonga, Babikana umuranzi uruguma, Babika mu rwina n’umuriro, […]
Posted in Umuco | Tagged Aloys Bigirumwami, Binego, imandwa, imbwa, Kagoro, Lyangombe
Ageze Ahalindimuka !
By Amakuru ki ? on 7 décembre 2011
Uyu mugani bawuca iyo babonye umuntu wali ufite ibintu hanyuma akaga kakabimumaraho agasonza isangu; ni bwo bavuga ngo «Naka ageze ahalindimuka ! » Wakomotse kuli Rugara w’i Giseke na Nyagisenyi ho mu Busanza (Butare); ahagana mu mwaka1900. Mbere y’aho ku ngoma ya Rwogera, hateye inzara bayita Rwarugereka aliko ikomera ku ngoma ya Rwabugili. Ubwo mu karere ka […]
Posted in Umuco | Tagged Bufundu, busanza, Gikongoro, Kinyamakara, Rukondo
Umutoma wa Noheli
By Amakuru ki ? on 7 décembre 2011
MUKANOHELI Mutesi utatse uburanga Umwari w’ikimero n’ubuhanga Karabo kera kagira ibanga Amaso yawe agaba umutuzo Nkumva nagupfumbata mu gituza Ongera umwenyure mbone gutuza Hogoza ryanjye umbere umuhoza Ejo hacu twembi hatembe ineza L’Amour fait très bon, tu sais? Ihogoza ryanjye nzaruguhata ususuruke. Gilles NTAHOBATUYE Twabikuye : Igitondo.com
Posted in Umuco | Tagged amour, Mukanoheli, Noheli


text:
Umukuru w’Igihugu yanyujije ubutumwa bwe kuri Twitter, agira ati “Umunsi mwiza wa Eid al-Fitr ku bayisilamu bose bo mu Rwanda, muri Afurika no ku Isi. Ubabere umunsi w’ibyishimo n’imiryango yanyu! Eid Mubarak.”
Abayisilamu bo mu Rwanda nabo bifatanyije n’abandi ku Isi mu kwizihiza Umunsi Mukuru wa Eid al-Fitr usoza igisibo gitagatifu cya Ramadhan baba bamazemo ukwezi; abo mu Mujyi wa Kigali bazindukiye mu isengesho rusange kuri Stade ya Kigali i Nyamirambo ariko no hirya no hino mu Ntara bakereye kuwizihiza.
Eid al-Fitr , ni umunsi uba ari ikiruhuko ku bakozi bose mu Rwanda, inshuti n’abavandimwe bakishimana n’abayisilamu kuri uwo munsi mukuru.
Indi nkuru wasoma:Eid al-Fitr : Mufti w’u Rwanda yahamagariye Abayisilamu kurwanya ibiyobyabwenge


text:
Mukamwezi Jeannette, atunganya inzara z’abagore n’abagabo mu Mujyi wa Kigali, yatanze inama.
Mukamwezi yavuze ko indimu ifasha inzara gukomera. Umuntu ufite inzara zicikagurika arayifata agatonyangirizaho amazi yayo kuri buri rwara, cyangwa akayikubaho.
Nyuma y’iminota 15 agakaraba mu ntoki. Ibyo umuntu yabikora buri munsi cyangwa igihe aboneye umwanya inzara zigeraho zigakomera, ntizongere kuvunika.
2. Vernis zabugenewe
Abagore n’abakobwa bakoresha ama verini (vernis) atandukanye, bitewe n’amabara bashaka bagamije kurimba, ariko hari ubwoko bw’ayo ma verini atuma inzara zigira umwimerere.
Izo verini ziri mu bwoko bwa jeli ‘Gelle’, zikaba ziboneka mu mazu atandukanye atunganya ubwiza bw’abagore .
3. Kudazicisha inzara amenyo
Inzara zicishije amenyo zitakaza umwimerere, zikoroha zikaba zagera aho zitangira no kwinjira mu mubiri.
Aha Jeanette yavuze ko umuntu udafite ubushobozi bwo kujya muri Salon ngo azicishe, yajya agura urwembe cyangwa agakoresha akuma kabugenewe ‘Coup ongles’.
4. Isuku
Inzara zigomba guhora zikorerwa isuku nk’ibindi bice byose by’umubiri. Kuzica cyangwa kuzicisha, gukaraba intoki no kuzikuramo imyanda bituma zihorana umwimerere haba ku bagabo n’abagore.
Hari ubwo gucikagurika kw’inzara cyangwa kuvunika kwa hato na hato biba ari uburwayi, cyangwa imiterere y’umubiri w’umuntu.


text:
Christabel Ekeh w’imyaka 26 y’amavuko, ni umuhanzikazi akaba n’umukinnyi wa filimi mu gihugu cya Ghana, akaba yaramenyekanye cyane mu nzu itunganya umuziki ya Nollywood, muri filimi yiswe Potomanto.
Uyu mukobwa Christabel Ekeh wavutse ku itariki ya 16/10/1990, aherutse gutungura abantu bikomeye ubwo basuraga urukuta rwe rwa Instagram bakisangiraho amafoto y’urukozasoni gusa (amafoto ye yambaye ubusa buri buri).
Ubwo bamwe mu bamukurikira kuri Instagram babonaga ayo mafoto amaze iminsi mike ashyizweho, bibajije ukuntu Christabel Ekeh yakora ibyo bintu birabayobera, bakibaza ahari ko hari undi muntu wayashyize kuri urwo rukuta rwa Instagram y’uyu mukobwa mu rwego rwo kumusebya no kumuharabika, abandi ariko bagakeka ko bishoboka ko na we yabikora bitewe n’impamvu ze bwite.
Ubwo rero uyu mukobwa yaganiraga n’ikinyamakuru cyo muri Ghana cyitwa "yfmghana", yamaze abantu impungenge bari bafite kuri ayo mafoto yagaragaye ku rukuta rwe rwa Instagram, avugako nyuma y’igihe cyari gishize atumvikana mu itangazamakuru mu bikorwa bitandukanye, na bo nacyo amaso yabo atabereka, ko uwo babona ari Christabel Ekeh wabiyeretse mu ishusho nshya ari na yo ashimangira, bigaragarako ashobora kuba agiye kujya yikorera filimi z’urukozasoni (filime pronographique).
Abantu bakimara kumva amagambo ye baguye mu kantu, ari na ko bakomeza kwibaza byinshi kuri uyu mukobwa no ku bandi bantu bagerageza kumenyekana no kuvugwa babinyujije mu bikorwa bigayitse, nko kuba akenshi hakunze kuvugwa cyane cyane abakobwa bifotoza bambaye ubusa kugirango bavugwe kandi banamenyekane.
Abakobwa benshi bakeka ko kwambara ubusa bibaha agaciro.Ntabwo bazi ko bigira opposite effect (effet inverse) kuko bituma abagabo babifuza kugirango baryamane.Uretse ko nyine bibahesha amafaranga,babyita ngo ni boyfriend/girlfriend.Ntabwo ari byiza kwanika amabere,ibibero,sex imana yaguhaye.Yabiguhaye kugirango uzabihe gusa umuntu umwe muzabana biciye mu mategeko.Ikibabaje nuko abasore n’abagabo nyamwinshi baba bashaka kureba abakobwa bambara ubusa.Ntabwo bazi ko imana itubuza gukomeza kureba abakobwa n’abagore,kugirango bitatugusha mu busambanyi.Bisome muli Matayo 5:28.Ni icyaha gukomeza kubareba.Imana ishaka ko twigana YOBU.Ntabwo yitegerezaga abagore (Job 31:1).Abantu bakora ibyo imana yanga,ntabwo bazaba muli paradizo dutegereje.Kandi abantu bakora ibyo imana yanga kubera gushaka kwishimisha no gukira,nibo benshi mu isi.Ntimugashidikanye ko isi izaba Paradizo.Abenshi mwibwira ko bidashoboka.Nubwo ibyo imana yadusezeranije byatinze kuza,birenda kuza.Impamvu imana yatinze kuzana IMPERUKA,nuko ishaka ko abantu bose bahinduka,bakava mu gushaka ibyisi gusa,bityo bakazaba muli paradizo.Bisome muli 2 Petero 3:9.Kubera ko abantu banze kumva ibyo imana idusaba,igiye kuzana Imperuka.Hazarokoka abantu bake bayumvira (Imigani 2:21,22).
Niba mwiyemeje kubitangaza namafoto mugomba kuyerekana uko ari.murakoze


text:
Naïma Rahamatali, umwe mu bahataniye ikamba rya Miss Rwanda 2016 aherutse gushyira ahagaragara amashusho avuga uko yahuye n’uruva gusenya barimo kumutereta (Worst Date Ever). Uyu mukobwa kuri ubu ubarizwa i Montreal muri Canada.
Muri ayo mashusho avuga uko yahuye ari muri Audi 4 (imodoka ihenze cyane) akabanza akamubwira ko abyibutse hanyuma akamusaba ko yamutahana ariko umusore amubaza niba afite amafaranga ya essence (gas) bari gukoresha.
Yahise aseka cyane, atungurwa no kubona uwo musore adasetse. Ubwo batangiye kuganira ku bijyanye n’amafunguro bari bufate. Ubwo bahise bemeza ko bagiye kujya muri restaurant ya hafi aho. Bagezeyo umukobwa yafashe amafunguro ahwanye n’amadolari 15. Umusore yaje kumusaba ko yamwishyurira amafunguro.
Naïma Rahamatali
Umukobwa yaje kubyanga. Umukobwa arangije gufungura, umusore yamusabye ko bajya gufata amafoto hanyuma umukobwa arabyanga. Umusore yahise amuha telefoni ye ahita ajya guhagarara imbere y’ishusho.
Umusore we yishakiraga kwifotoza wenyine. Nyuma yaje gusaba umukobwa ko bifotozanya bari kumwe we n’umukobwa (selfie). Umukobwa yamubwiye ko adakunda gufata amafoto ari kumwe n’abandi bantu. Umusore yakomeje gutakamba, umukobwa amubera ibamba aranga burundu.
Yahise amusaba kumutahana kuko amasaha yari akuze. Umusore amugejeje iwabo, yaramushimiye cyane amubwira ko bagiranye ibihe byiza maze amubaza icyo asanzwe akora buri munsi. Yamubwiye ko ntacyo, ko aba ari mu rugo umunsi wose wenyine. Umusore mu gutangara cyane yahise amusaba ko bazajya bamarana iminsi yose bari kumwe. Umukobwa yahise amusezera.


text:
Saturday, February 15, 2014
Inkuru ya Mwiseneza Emmanuel
Tariki ya 14 Gashyantare 2014
N’ubwo uwandikiwe azisubiriza, ariko nanjye nk’umurwanashyaka usanzwe, nk’umwe mu bagize Komite Mpuzabikorwa, kandi nk’umwe mu bashyikirijwe inyandiko zahise ndumva mfite uburenganzira bwo kugira icyo mbagezaho muri ibi bihe bikomereye ishyaka ryacu.
Ishyaka FDU-Inkingi ryavuye kure, ryashinzwe n’amashyaka atatu n’abantu ku giti cyabo batagira amashyaka babarizwamo. Ibyo byabaye nyuma y’igihe kinini ayo mashyaka yikorana ariko umusaruro ukaguma ari muke. Ariko kugirango ayo mashyaka abashe gushyira hamwe habaye imishyikirano irambye kandi iba mu mutuzo kuko yabaye mu ibanga. Ndetse bamwe mu bari gushaka gushinga izindi mpuzamashyaka batumiwe mu mishyikirano yo gushinga FDU-Inkingi, bamwe igitekerezo baracyanga, abandi bavuga ko bagifite utubazo two gukemura bakazaza nyuma. Twagiramungu Faustin ndetse na Paul Rusesabagina bari mu bantu bari muri ibyo biganiro, ariko ntibitabira iyo Mpuzamashyaka.
FDU-Inkingi yagiye ihura n’ibibazo byinshi, ariko byose yagiye ibisimbuka hakoreshejwe ubushishozi. FDU-Inkingi ikivuka, hari bamwe mu bari mu mashyaka yayishinze batabyishimiye bahitamo kuyivamo. Aha twavuga nka Emmanuel Nyemera wahoze muri RDR. Hari n’abandi.
Victoire Ingabire atorerwa kuba Perezidante wa FDU-Inkingi nabwo hari abatarabyishimiye, bamwe bava mu ishyaka, abandi bajya baba nk’abasinziriye, bamwe baza kugaruka FDU-Inkingi itangiye gushinga imizi!
Dufata icyemezo cyo kujya mu Rwanda nabwo hari ababirwanije, ndetse hari n’abagerageje guhanura ngo twaraguzwe, ngo tugiye guha Kagame ingufu, etc. Ndetse hari n’abahise bava muri FDU-Inkingi.
Ishyaka rikigera mu Rwanda rigahura n’urukuta rw’amategeko ndetse Perezidante waryo akajujubywa kugera aho afungiwe, nabwo hari abacitse intege, abagize ubwoba, ababonye ko ibintu bitihuta uko babishakaga, bamwe bavamo, abandi baguma baseta ibirenge.
Ejo bundi ubwo igifungo cya Perezidante cyavanwaga ku myaka 8 kigashyirwa ku myaka 15 nabwo hari abacitse intege, ndetse hari n’abatangiye kwitana ba mwana bati ni kanaka cg kanaka utumye bacyongera kuko atashyigikiye gahunda iyi n’iyi (nk’iyo gusaba imbabazi).
Igihe FDU-Inkingi yagiranaga amasezerano y’ubufatanye na RNC nibwo habaye crise ya mbere ikomeye, ituma bamwe mu bayobozi bayo bivumbura bafata umurongo udahuye n’uwo twari twemeranijweho tujya kujya mu Rwanda, ndetse bamwe mubayoboke bayo bacika intege cg batera icyizere ubuyobozi. Iyi crise twabashije kuyisimbuka kuko twashyize hamwe tureba inyungu z’ishyaka mbere y’izacu, kandi abenshi duhitamo ishyaka kurusha ubucuti twari dufitanye na kanaka cg kanaka ufashe indi nzira. Ibyo byahaye ingufu ishyaka ndetse bigarurira icyizere abenshi mu bayoboke bishimiye ko la diversité ibaye préservée mu basigaye.
Ntawabura kuvuga ariko na none ko kubera amateka yaranze abayobozi ba RNC, hari bamwe mu barwanashyaka ba FDU-Inkingi batigeze bishimira ubwo bufatanye kandi umuntu yabumva. Gusa abashyira mu gaciro barebye ikigamijwe kandi babona ko inyungu zo gufatanya ziruta igihombo. Ariko bamwe bakomeje kudashira amakenga bakwirakwiza ibihuha ngo RNC itegeka FDU-Inkingi, ngo iyiha amabwiriza, ngo ntacyo FDU-Inkingi ikora RNC itagihaye umugisha, ndetse vuba aha numvise ko hari abavuga ngo Kayumba yemereye Nkiko kuzamugira Perezida nka Pasteur Bizimungu! Ibi byose byakomeje kutumunga bituma collaboration iguma gusa n’iseta ibirenge
Nyamara ntawabura na none kuvuga ko ubu bufatanye bwahinduye isura ya FDU-Inkingi mu myumvire y’abafite ingufu kandi tuzi ko ntacyo tuzageraho tudafite udushyigikiye ufite ingufu.
Muri iyi myaka ine ishize FDU-Inkingi yageze ku bikorwa by’ingenzi bibiri navuga ko byayihaye ingufu mu ruhando rw’amashyaka ndetse no kuri niveau international. Icya mbere ni ukujya gukorera politique mu Rwanda. Ibi byatumye ishyaka na Perezidante waryo bamenyekana batera indi ntera n’ubwo hajemo ibibazo byo gutotezwa. Ubu ku isi hose iyo bavuze opposition rwandaise ni FDU-Inkingi iza ku isonga. Ikindi gikorwa mbona gikomeye ni ubufatanye n’abantu bahoze muri FPR kandi bafitemo imyanya ikomeye. Ibi byahinduye isura twari twarambitswe mutayobewe, ndetse byuguruye imiryango imwe n’imwe.
Gusa abantu tuba dushaka ko ibintu byose byihuta nk’uko tubyifuza, bitaba ibyo tugacika intege, ndetse abafite intege nke bagatangira gushakira ahandi. RNC ikivuka hari abantu benshi bayirukiyemo barimo n’abari abarwanashyaka bacu kuko bizeraga ko urugamba rugiye guhita rwambikana ubundi bagasubira i Rwanda ! Siko byagenze bamwe bavamo, bamwe baratugarukira, abandi bajya cg bashinga andi mashyaka. Ariko twe turacyari kumwe.
Ingorane zatewe n’ugufungwa kwa Pezedidante wa FDU-Inkingi ndetse n’ubufatanye na RNC bamwe bemeye batemeye byakomeje gukurura umwuka mubi hagati y’abayobozi b’ishyaka haba muri Komite Nshingwabikorwa y’agateganyo (CEP) cg muri Komite Mpuzabikorwa (CC), ndetse no hagati y’izo nzego zombi. Uwo mwuka mubi waramanutse ugera no mubayobozi b’inzego z’ibanze (CPL) ndetse n’abarwanashyaka bamwe na bamwe.
Ubwo ishyaka ryari rigiye gusandara, hari benshi bashyize mu gaciro, barabyanga. Nibwo Kongere idasanzwe yabaye maze ishyiraho Komite yo gukurikirana ibyo bibazo (Comité de Suivi) ngo idufashe gukemura ibibazo twahuraga nabyo bikatudindiza byaba ibirebana n’amategeko agenga ishyaka, ibirebana n’imikorere n’imikoranire y’inzego, ibirebana n’ingamba ndetse n’imyifatire (code de conduit) itirengagije n’ibirebana n’abantu (conflits personnels).
Iyo Comite de Suivi yari imaze kurangiza imirimo yayo dutegereje ko iyitumurikira muri Kongere itaha noneho ishyaka rigahabwa icyerekezo kiboneye.
None dore haje ikibazo cy’inama y’amashyaka yatumijwe na Bwana Faustin Twagiramungu, jye nemeza ko nitutagira ubushishozi ngo tukigenze neza kizadusenyera ishyaka, kandi simpamya ko FDU-Inkingi izarokoka gucikamo ibice ubugira kabiri nyuma y’iya Ndahayo na bagenzi be.
Iyo mbonye ukuntu abantu bashyushye imitwe, nkabona ubukana inyandiko zandikanwa, mbona ko tugeze ahantu hakomeye.
Ariko icyo mbona gikomeye kurusha ibindi ni ukutagira discipline no kutubaha inzego. Abayobozi bashobora rwose guhinduka nk’uko hari ababyifuza. Ku isi hose nta muyobozi ubaho utura nk’umusozi. Ariko uko abayobozi bahinduka nabyo bigira ingaruka zinyuranye. Iyo bibaye mahire abayobozi bahinduka hakurikijwe amategeko (cyane cyane iyo bose bemera ayo mategeko). Abayobozi bashobora no guhinduka kuri coup d’Etat cg ku kwivumbagatanya kw’abaturage (révolution populaire). Muri FDU-Inkingi ndumva kimwe mubyo Comité de Suivi yatwigiye ari uburyo abayobozi bajyaho n’uburyo bavaho. Tugize amahirwa yo kuzagera kuri Kongere itaha ubwo babitumurikira. Ariko uko byagenda kose, n’iyo wahindura abayobozi, nta discipline nta kwubaha amategeko agenga ishyaka n’inzego z’ubuyobozi, ibibazo uketse ko ukemuye byagaruka bidatinze. Ikindi na none, tutakwibagirwa ni uko bidahagije muri ibi bihe turimo ko abantu bakora ishyirahamwe rigamije guhindura ibintu (groupe de pression) ngo urwego uru n’uru ruveho kabone n’iyo rwavaho ku matora, ngo ibibazo bikemuke. Mwibuke Kongere yo ku Kabusunzu. Faustin Twagiramungu yaratsinzwe mu majwi, yirukanwa mu ishyaka ariko ntibyamubujije kuba ari we wandikwa mu masezerano ya Arusha (Accords d’Arusha) no kuguma kuvuga ko ari we Perezida wa MDR. Iyo ndebye ibihe turimo mbona bisa n’ibyo muri 1993, igihe cy’izo za Kabusunzu n’icika ry’amashyaka mo kabiri hakaba za «power » zari zibogamiye kuri MRND n’« amajyogi » yari abogamiye kuri FPR. Ibyakurikiyeho turabizi. Ikibabaje ni uko nyirabnayazana w’ibyo bintu byo gusenyuka kw’ishyaka rya opposition ryari rikomeye icyo gihe agiye gutuma muri 2014 na none ishyaka rya opposition ryari rikomeye risenyuka cg rigata ingufu. Natwe muri CC, iyo tutabashije kumvikana turatora, ariko ikigaragara ni uko ibi byose biri kutuzonga biterwa ahanini ni uko abatishimiye icyemezo cyafashwe mu bwisanzure buranga demokrasi, bakora uko bashoboye bakakirwanya bakagitesha agaciro imbere y’abantu bataba bafite amakuru yose aba yahereweho mu gufata icyo cyemezo. Aha umuntu ntiyanabura kwibaza niba demokrasi dushaka kuzanira abanyarwanda tuzabigeraho niba natwe tutayemera. Kandi utayemera mu rwego ruto rw’abantu batarenze icumi, sinzi ko azayemera kuri milioni 11 z’Abanyaranda. Natwe twisuzume.
Ubu rero ndi kwibaza nti : ni kuki iyi nkubiri ya Twagiramungu igiye kudusenyera ? Kuki habura abantu bacisha mu kuri ngo basabe ituze, maze ibibazo bisuzumanwe ubushishozi, hashakwe ubworoherane bukenewe. Faustin Twagiramungu asa n’uwaduhaye igihe ntarengwa (ultimatum), bamwe muri twe bati yego mwidishyi. Ni iyihe mpamvu yatuma dushyushya imitwe yacu bene ako kageni, hagamijwe iki? Niba hari amakuru bamwe muri twe bafite abandi ntibayagire byaba byiza bayabasangije tukamenya impamvu tugomba kugenda ubutarora inyuma ngo tugiye gusinya n’amashyaka tutigeze tuganira bihagije kandi amwe muri yo yaragize igihe cyo kuganira? Urugero ni RDI-Rwanda Rwiza na PDP-Imanzi bisanzwe bifitanye ibiganiro cg FDLR na PS-Imberakuri ya Alexis Bakunzibake bamaze umwaka urenga barasinyanye. Ese twibuka amasezerano y’amashyaka ya opposition yasinywe bwacya agaseswa hadaciye kabiri? Umwanditsi Musabyimana Gaspard uri mubo ngeneye iyi nyandiko yabyanditseho. Abantu bazongere basome inyandiko ye. Kuki twe tutabona igihe cyo kuganira nabo basangirangendo bashya ngo turebere hamwe ibyo twakorana mu mutuzo no mu busabane? Ese ubundi ibi bintu tubigiyemo gutya natwe ubwacu tutabyumva neza umusaruro waba uwuhe uretse gusa guha uruvugiro uwatumije inama?
Hari ikindi nabonye haba mu mabaruwa yose yandikiwe Umuhuzabikorwa Nkiko, abayanditse uretse kumubwira ngo najye mu nama ngo Perezidante na Visi Perezida barabivuze, ntaho berekana ko ibitekerezo CC yagejeje kuri Twagiramungu ndetse n’ibyatangajwe ku mugaragaro bidafite ishingiro. Jye byari kunshimisha kurushaho iyo herekanwa ingingo ku yindi ko nta shingiro bifite. Ikindi ntumva neza ni ukuvuga ngo CC yihaye ububasha idafite kuko nzi ko mu nama ya mbere CC yakoranye na VP twumvikanye uko ubutumwa buteye, kandi icyo gihe twari tutaramenya ko iyo inama ya kabiri igamije gusinya ndetse n’inyandiko izasinywa ikaba yarateguwe kandi uwabihakana twamwereka ubutumwa bwose ibyo bikubiyemo ndetse niyo nyandiko yateguwe mbere ukanabonaho izina rya FDU-Inkingi mu bagombaga kuyisinya. Inama ya CC ya kabiri VP ntiyayijemo kandi yari yatumiwe. Kubera amakuru yose twari dufite hafashwe icyemezo twabonaga kirengera inyungu z’ishyaka, gifatwa kuri ku bwisanzure bw’amajwi.
Nkaba rero narangiza nsaba buri wese gushyira mu gaciro ntidusenye ishyaka twubatse bituruhije, kandi nzi ko ntawe urwanya imishyikirano ariko abashaka ko dushyikirana nabo ntibagomba kutwotsa igitutu nk’aho buracya bageze i Kigali, gari ya moshi yadusize.
Nasaba kandi abadukuriye kandi b’inarariobonye (les plus sages) muri twe ko batanga inama zikwiye, kugirango abantu bareke guhangana, ahubwo bashake ubworoherane mu nyungu z’ishyaka, mu gihe dutegereje Kongere izakemura ibi bibazo byose.
P.S.
1. Iyi nyandiko nayirangije mbere y’uko mbona itangazo rya Twagirimana Boniface, rivuga ko CEP yitandukanije n’iryo CC yari yakoze. Ntacyo nyihinduyeho nibiba ngombwa nzayuzuza nkurikije ibizakurikiraho.
2. N’ubwo bibabaje, ariko nshimishijwe n’uko muri iyo nyandiko ya Twagirimana harimo icyemezo ko Bukeye na Niyibizi ntacyo bazasinya Kongere itagihaye umugisha.


text:
unteye agahinda wowe rwose ngo wabayemo uvamo kubera amanyanga abamo, ngo aba pasteurs bajyamo batanze ruswa iyo uvuze aba pastor ubwo ushatse kuvugako guhabwa inshingano umuntu wese abanza gutanga ruswa, ubuse tugushime ko wari urimo wabona hajemo ibibazo ukigendera. ubu nushaka umugore ukabyara abana bakagutesha imutwe uzasiga umuryango wigendere, ninde wakubwiyeko idini yawe ariyo yukuri koko , untera agahiiiiiiinda iyo mbonye ibintu uvuga kuko nibwo bwa mbere nanditse hano mbitewe nibintu uvuze, ubu koko usoma bibiliya ?!?!
john - 12/12/2017 saa 16:56


text:
Yabigarutseho ubwo Perezida Kagame yamwakiraga ku meza kuri uyu wa Gatatu hamwe n’itsinda ryamuherekeje mu ruzinduko rw’iminsi ibiri mu Rwanda.
Perezida Lungu yabanje gushimira Perezida Kagame uburyo yakiriwe mu Rwanda nk’igihugu gikomeje gutera imbere muri Afurika, anamushimira nk’umukuru w’Igihugu uheruka gutorerwa kuyobora Umuryango wa Afurika Yunze ubumwe, AU.
Yagize ati “Mfite icyizere gikomeye ko uzateza imbere cyane ibikorwa by’Umuryango wa Afurika Yunze Ubumwe.”
Perezida Lungu yahise agaruka ku kibazo cy’isura Isi ikomeje kugaragazamo umugabane wa Afurika n’abayituye.
Yagize ati “Ku rwego mpuzamahanga, umugabane wa Afurika n’abawutuye bakomeje kugaragazwa nabi, bifite aho bihurira n’ikibazo cy’abimukira by’umwihariko. Icyo cyasha kuri uyu mugabane kirasaba ko twe nk’abanyafurika dushyira hamwe nk’abavandimwe mu nyungu dusangiye, tugashakira umuti ibibazo duhura nabyo.”
“Nitwe bireba nk’Abanyafurika gukora ibishoboka byose mu gukemura ibibazo abaturage bacu bahura nabyo n’umugabane wacu wa Afurika. Ntabwo twakomeza gushakira ahandi ibisubizo by’ibibazo byacu.”
Yavuze ko umugabane wa Afurika ufite ubushobozi buhambaye harimo n’abaturage bawo, ku buryo bashyize hamwe babasha kugera ku bisubizo by’ibibazo ufite.
Yakomeje agira ati “Uruzinduko rwanjye mu Rwanda ruraba n’umwanya mwiza kuri njye wo gushimangira akamaro ko guhuza imbaraga nk’ibihugu bya Afurika, by’umwihariko binyuze mu Muryango w’Ubumwe bwa Afurika.”
“Uyu muryango uduha amahirwe akomeye yo kuvugira mu ijwi rimwe ku rwego rw’Isi niba dukeneye kurenga ibibazo dufite n’imyumvire mibi itwitirirwa ya benshi bari hanze y’umugabane.”
Yakomoje ku ijambo Perezida Kagame yavuze ubwo yarahiraga mu mwaka ushize, ko imiyoborere n’iterambere rya Afurika bitazajya kuvanwa ahandi, ndetse ngo yabishimangiye muri Mutarama mu nama ya AU.
Yakomeje agira ati “Nizera ko mu gihe cyawe nk’umuyobozi wa AU tuzabona uburyo buhamye bw’imiyoborere muri Afurika n’uburyo buhuza Abanyafurika mu gushaka ibisubizo ku bibazo Afurika ifite.”
Perezida Lungu yasabye urubyiruko kugira uruhare mu gukemura ibibazo bya Afurika binyuze mu guhanga udushya n’ibitekerezo bifatika, cyane ko ahazaza h’uyu mugabane hari mu maboko y’abawutuye.
Yavuze ko mu myaka myinshi, ibisubizo by’ibibazo bya Afurika byajyaga gushakirwa ahandi, ndetse ugasanga ibyabaga ku banyafurika bitaragenwa nabo ubwabo.
Yakomeje agira ati “Ubu mureke twigenere ahazaza hacu. Aya ni amahirwe akomeye kuri twe yo kwishakira ibisubizo ku bibazo byacu bikazadufasha kubigira ibyacu no kwigenera ahazaza.”
Perezida Kagame yagaragaje ko u Rwanda na Zambia bifite byinshi bihuriyeho, birimo n’ubushake bwo kubaka Umuryango wa Afurika Yunze Ubumwe ukomeye kandi wuzuza inshingano zawo.
Ni ubwa kabiri Perezida Lungu aje mu Rwanda mu mezi arindwi ashize, kuko yari ahari muri Kanama ubwo yitabiriye irahira rya Perezida Paul Kagame watangiraga manda ye ya gatatu.
Amafoto ya Perezida Kagame ubwo yakiraga Lungu
Amafoto: Village Urugwiro


text:
The answers to the basic questions
Kugurira kuri site yacu biroroshye, uza kuri site yacu ugashaka imodoka cyangwa imashine wabona igushimishije ugahamagara nyirayo cyangwa ukamwandikira ukamubaza ibisobanuro birambuye. Ntabwo bisaba ko uba ufite compte kuri site yacu cyeretse iyo ushaka kugurisha nibwo ugomba gufungura compte yawe
Kwishyura bikorwa iyo wamaze guyishima , uyicuruza niwe ushyiraho uburyo ashaka kwishyurwamo, ushobora kwishyura igice ikindi ukazakishyura imodoka ikugezeho cyangwa ukishyura yose icyarimwe, ushobora no kwishyura aruko imodoka ikugezeho, biiterwa nuburyo mwumvikanye.
Amafaranga ya transport yishyurwa nuwaguze, imodoka dushobora kuyohereza kucyambu cya Dar es Salaam cyangwa Kenya. kubirebana nibiciro kuvana imodoka muri Europe ikagera Dar es Salaam ni 800€ imodoka ntoya, iyo ufite umwanya wajya kuyifatira yo cyangwa se ugashaka aba bifitemo uburambe bakajya kuyikuzanira, wateganya nka 800€.
Iyo tuyohereje tukoherereza numero ushobora gukurikirana aho imodoka igeze nigihe izakugereraho.


text:
Bishop Rugagi na Alarm Ministries kuri ubu bari kubarizwa mu Gihugu cya Kenya aho bitegura gutaramira abatuye mu mujyi wa Nairobi kuri iki cyumweru kuwa 1 Nyakanya 2018.
Nkuko amakuru agera kw’IYOBOKAMANA.COM abivuga ahamyako Itsinda rya Alarm Ministries ryageze mu gihugu cya Kenya kuwa kane taliki ya 28 Kamena 2018 mu gihe Bishop Rugagi yagezeyo uyu munsi kuwa 30 Kamena 2018 ahagana mu masaha ya 19h30 bikaba biteganyijwe ko bazakora igitaramo kuri iki cyumweru taliki ya 1 Nyakanga 2018. (...)
Ibiterane
Crusades
-
Bishop Rugagi na Alarm Ministries bageze muri Kenya aho bafite igitaramo Gikomeye
30 June, by Ubwanditsi
Bishop Rugagi na Alarm Ministries kuri ubu bari kubarizwa mu Gihugu cya Kenya aho bitegura gutaramira abatuye mu mujyi wa Nairobi kuri iki cyumweru kuwa 1 Nyakanya 2018.
-
Gisubizo Ministries bateguye igitaramo ngarukamwaka bise ’Worship Legacy’ batumiyemo amatsinda akunzwe mu Rwagasabo
24 May, by Ubwanditsi
Gisubizo Ministries imwe mu matsinda aririmba indirimbo z’Imana akomeye hano mu Rwanda, igiye gukora igitaramo gikomeye bise ’Worship Legacy Concert’ kizaba tariki 27 Gicurasi 2018. Ni igitaramo ngarukamwaka batumiyemo amatsinda anyuranye kandi afite abakunzi batari bacye hano mu rwagasabo.
Gisubizo Ministries yakajije imyiteguro y’igitaramo ngarukamwaka ’Worship Legacy Concert’
Iki gitaramo kizabera mu mujyi wa Kigali i Nyarutarama kuri Christian Life Assembly (CLA) kuva Saa munani z’amanywa (...)
-
Korali Ukuboko kw’iburyo yo mu Gatenga mu myiteguro yo gufasha abakristo ba ADEPR Kacyiru gusobanukirwa ibitangaza byabereye ku kidendezi i Bethesida
23 March, by Ubwanditsi
Korali Ukuboko kw’Iburyo ikorera umurimo w’Imana mw’itorero rya ADEPR mu rurembo rw’umugi wa Kigali muri Paruwasi ya Gatenga imaze kumenyekana cyane kubera gukundwa kw’indirimbo yabo bise ngo"Kukidendezi" iri mu myiteguro y’urugendo rw’ivugaubutmwa ifite muri Paruwasi ya Kacyiru kuri iki cyumweru taliki ya 25 Werurwe 2018 aho izirirwa umunsi wose isusurutsa abakristo
Iyi korali uru rugendo rwayo ruzaba rufite intego nyinshi harimo kuba izaba igiye mu rwego rwo gusura umushumba wabo Bwana (...)
-
ADEPR Kabagari yiyemeje gufasha abanyakigali gusoza umwaka bari mu munezero
30 December 2017, by Ubwanditsi
Mu rwego rwo gufasha abatuye Umujyi wa Kigali gusoza neza uyu mwaka wa 2017 no gutangira uwa 2018, ADEPR Kabagari muri Paruwasi ya Kacyiru, ku bufatanye na Chorale Omega, yiyemeje kunganira ubuyobozi itegura igiterane kizamara iminsi ibiri.
Iki giterane kiratangira kuri uyu wa Gatandatu tariki ya 30 Ukuboza 2017 saa munani, kikazasozwa ku Cyumweru saa moya, abantu bakomeza gutarama bategereje ko umwaka urangira bakinjira mu mushya bari imbere y’Imana.
Pastor Pascal Mwenenyirindekwe (...)
-
Igiterane "Turanyuzwe 2017 "cyagombaga kubera kuri Petit Stade i Remera mu mpera z’iki cyumweru kimuriwe amataliki
26 December 2017, by Ubwanditsi
Minisiteri y’ivugabutumwa yitwa "Urufunguzo rw’amahoro "(KSPM:Key for Sustainable Peace Ministries ) yari yateguye igiterane gikomeye cyo gushima Imana banayisaba ko uburinzi bwayo bwakomeza kuba kubantu bayo no mu mwaka mushya wa 2018 ,iki giterane cyagombaga kuba kuwa gatanu w’iki cyumweru taliki ya 29 Ukuboza 2017 none ntikikibaye kw’iyi taliki ahubwo kimuriwe kuwa 24 Gashyantare 2018.
Ihinduka ry’italiki z’iki gitrane ngo ryatwe nuko muri Stade Amahoro mui iyi minsi hari kubera Expo (...)
-
Mu gusoza igiterane Cy’iminsi 7 Itorero rya Siloam ryasobanuriwe agaciro ko kuramya mu bwami bw’Imana.
6 December 2017, by Ubwanditsi
Ku cyumweru k’italiki ya 3 ukuboza 2017 itorero rya Siloam riyoborwa n’umushumba NZIGIYIMANA Emmanuel rikorera Kimisagara habereye igitaramo cyo kuramya no guhimbaza Imana,iki gitaramo kije gisoza amasengesho y’iminsi irindwi yaramaze iminsi ahabera.
Muri iki gitaramo abakristo baranyuzwe
Iki gitaramo kikaba cyarateguwe n’umukozi w’Imana Pastor Mugisha Olivier akaba ari umu pastor ushinzwe ubuzima bw’itorero ,iki gitaramo kikaba cyari gifite insanganyamatsiko igira uti”Utwigishe kubara (...)
-
Korali Siloam ya Kumukenke ihuriye na Hoziana ya ADEPR Nyarugenge mu gitaramo gikomeye kizabwirizwamo n’umuvugizi wa ADEPR
5 December 2017, by Ubwanditsi
Korali Siloam ya ADEPR Gasave k’umudugudu wa Kumukenke n’imwe muzimaze kwigarurira imitima y’abanyarwanda kubera ubuhanga bwo guhuza amjwi meza n’umuziki ndetse n’indirimbo zomora imitima ,iyi korali iteguye igitaramo gikomeye yatumitemo Korali Hoziana ya ADEPR Nyrugenge nayo yuje ubunararibonye muri muzika ihimbaza Imana ibi akaba aribyo abakunzi b’umuziki bakomeje gushingiraho bavugako iki gitaramo kizaba kiri kurwego rwo hejuru.
Iki gitaramo giteguwe na Korali Siloam ya ADEPR Kumukenke (...)
-
Harabura amasaha abarirwa ku ntoki Zaza icyamamare muri muzika ihimbaza Imana agataramira abanyarwanda
11 November 2017, by Ubwanditsi
Umuhanzikazi mu ndirimbo zihimbaza Imana ukomoka muri Afurika y’Epfo, Mokhethi bakunda kwita Zaza yageze i Kigali mu gitondo cyo kuri uyu wa Gatanu aho biteganyijwe ko azataramira Abanyarwanda ku Cyumweru tariki ya 12 Ugushyingo 2017.
Uyu mugore yageze mu Rwanda aherekejwe n’umugabo we, yakirwa n’abamutumiye barimo na Billy bazahurira mu gitaramo,Mc Becky ndetse n’abandi benshi batandukanye
Zaza arataramira i Kigali muri Serena Hotel kuri iki cyumweru taliki ya 12 Ugushyingo 2017 bivuzeko (...)
-
Pastor Emma Ntambara ukomeje kwitwa umuganga w’abarwayi ba Cancer ,Sida n’izindi ,ateguye igiterane k’ibitangaza -Reba Video y’ibyo Imana yamukoresheje
25 October 2017, by Ubwanditsi
Umukozi w’Imana Pastor Emma Ntambara ufite ubuhamya bukomeye bw’ibyo Imana yamukoreye harimo nko gukira indwara ikomeye ya Sida ,nyuma y’ibi Imana yakoze kubuzima bwe yavuyemo umukozi w’Imana ukoreshwa imirimo ikomeye n’ibitangaza ari no muri ubwo buryo akomeje kwitwa umuganga w’abarwaye indwara zananiranye nka Cancer ,Sida ,ababana n’ubumuga n’izindi nyinshi nkuko bigarukwaho mu buhama bwabo yasengeye bagakira .
Pastor Emma Ntamabara akomeje kwitwa mugamnga w’abarwayi ba Cancer ,Sida n’izindi (...)
-
Kagugu: Itorero ry’Inkuru Nziza ryasoje igiterane cy’iminsi 4, mu byo bashimye Imana harimo kuba baratangiye ari 20 ubu bakaba ari 300 (AMAFOTO)
4 September 2017, by Ubwanditsi
Past. Rene GIHANA umuyobozi w’Itorero ry’Inkuru Nziza Kinyinya-Kagugu mu gace ka Giheka, avuga ko umusaruro wabaye mwinshi kuko intama zari zarazimiye zaragarutse ndetse bunguka n’izindi nshyashya mu giterane bamazemo iminsi cyari gifite intego igira iti: “tugaruwe no kugushima no kuguhimbaza”.
Nk’uko abitangaza umuyobozi, w’Itorero inkurunziza kinyinya Past. Rene GIHANA ngo iri torero rifite amateka akomeye nko kuba Imana yararivanye mu icumbi aho babaga mu nzu y’umuntu ariho basengera, none (...)
0 | 10


text:
Hari abatekereza nka Mussa Fazil ko nta wundi wayobora u Rwanda
Mu nyandiko yasohotse ku rubuga Ikaze iwacu kuwa 5/11/2014, Jotham Rwamiheto ararahira agatsemba ko revolisiyo ya rubanda idashoboka mu Rwanda. Ni uburenganzira bwe kubibona atyo kimwe n’uko afite uburenganzira bwo guhabwa ibisobanuro akeneye. Ni yo demokarasi duharanira.
Agendeye ku nyandiko Thomas Nahimana yanditse ku wa 5 Ugushyingo 2014 yagiraga iti Nta manda ya gatatu kuri Paul Kagame“nta manda ya gatatu kuri Paul Kagame”, Rwamiheto arafatwa mu mutego abantu benshi bakunze kugwamo iyo bakora ubusesenguzi. Muri aka kanya ngendereye kumara impungenge abiteguye revolisiyo ngaragaza ibyo Rwamiheto atasobanukiwe mu isesengura rye:
- Kwitiranya ibintu
Mu busesenguzi hari ibintu bibiri bibaho. Abantu babiri bashobora kureba igiti nyamara umwe akibonera igiti gusa undi akabona umuvure. Uyu muntu ubona igiti nta cyaha afite ariko ubona umuvure amurusha kureba kure. Ubona igiti gusa nta kindi yitekerereza uretse igihimba cy’igiti, amashami n’amababi. Cyakora rero uyu muntu ntashobora kutubwira ko iki giti nta mazi atembera mu mitsi y’igiti cyangwa se ko nta mizi igiti gifite kubera ko atabibona, ndetse natwe tukaba tutabibona !
Ubona umuvure we, atekereza icyo igiti gishobora gukorwamo. Atekereza ku gitumye iki giti gihagaze kandi azi ko, uko byamera kose, hari uburyo gishobora gutemwa. Aha bivuga ko azi neza akazi gakenewe gukorwa kugira ngo cya giti kibe umuvure kandi birashoboka. Twese twabonye imivure myinshi ikozwe mu biti.
Aba bantu icyo batandukaniraho ni uko umwe abona ikiriho mu buryo bushoboka (l’Etre en possibilité) n’ikiriho mu buryo buhari (l’Etre en nature). Niho umunyapolitiki atandukanira n’utari we. Umunyapolitiki areba ibiriho agasoma ibimenyetso by’ibihe maze agafata ingamba. Utari we ajya kubona akabona ibintu bimwikubiseho bikaba birangiye. Bene uyu nta wamurenganyiriza ko mu gihugu habuze imivure kabone n’aho haba hari ibiti byinshi.
Rwamiheto rero na we aribonera igiti gusa nyamara Thomas areba umuvure( revolisiyo).
- Gukerensa ingingo zibangamira Paul Kagame mu kongera kwiyamamaza
Ziriya ngingo zose (101 na 193) zirasobanutse. Nyamara murabona ko abantu babiri batazumva kimwe. Cyakora si na ngombwa kugira master en droit kugira ngo bigaragare ko Perezida wa repubulika atari we ufite ijambo rya nyuma mu kubona indi manda.
Reka nongere ngaruke ku ngingo ya 193 agace ka (2) kagira kati:
“Ariko iyo iryo vugururwa ryerekeye manda ya Perezida wa Repubulika, ubutegetsi bwa demokarasi ishingiye ku bitekerezo binyuranye cyangwa ku bwoko bw’ubutegetsi buteganyijwe n’iri tegeko Nshinga cyane cyane ku butegetsi bwa leta bushingiye kuri Repubulika n’ubusugire bw’igihugu, rigomba kwemezwa na referendumu, rimaze gutorwa na buri mutwe w’inteko ishinga amategeko”.
Icyo mbona mu by’ukuri umuntu atanajyaho impaka ni uruhare n’agaciro bihabwa rubanda. Itegeko nshinga ryo rirasobanutse. Rirerekana ko rubanda ariyo igena imihindagurikire y’iri tegeko binyujijwe mu matora azwi ku kazina ka referendum. Nk’uko Ishyaka Ishema ridahwema kubitwibutsa, mu gihe cy’amatora umuturage aba yasubijwe ijambo kugira ngo avuge akamuri ku mutima. Ijambo rye riba ryoroshye cyane cyane mu gihe cya referendum ni “yego” cyangwa “oya”. Abanyarwanda bagaragaje ko mu gihe cyose baba bafite ubuyobozi (leadership) bubari imbere bavuga akabari ku mutima.
Gusa Rwamiheto we asanga FPR ifite imbaraga ngo z’umurengera ku buryo nta muturage wayitinyuka. Iyi ni ya ideology FPR yabibye, ko:
- ‘Nta cyo rubanda yishoboreye ndetse na revolisiyo yo muri 1959 yakozwe n’Ababiligi’!
- ‘Abatutsi bose batuye muri Kigali bashyigikiye Kagame mu mushinga we wo kwizirika ku butegetsi’.
- ‘Revolisiyo itegurwa ari iy’abahutu gusa cyangwa se abatutsi bakuriye mu Rwanda bonyine’.
Ibi si ukuri na mba, ndakeka ko uyu mugabo atabitekerejeho bihagije.
Abanyarwanda bagaragaje ko mu gihe bafite leadership ihamye bagera kuri byinshi. Cyakora nanone uyu mugabo ndizera ko ashobora kwemeranya nanjye ko nta revolisiyo itagira aba leaders. Abo nibo bakenewe muri iki gihe kandi bagomba kwegera rubanda, kubana nayo ndetse bakaba biteguye no kubipfira. Ikindi, byaragaragaye ko muri iki gihe abahutu, abatutsi ndetse n’abatwa, abavuye hanze ndetse n’abakuriye mu gihugu twahagurukiye kurwanya umunyagitugu Paul Kagame n’atsiko ke kiganjemo abasajja. Kuvuga ko abatutsi bose bashyigikiye Kagame, ni ugukora mu nkovu Kayumba Nyamwasa, na bagenzi be, ni ugukaza iminyururu iboshye Deo Mushayidi n’inshuti ze, ni ugushinyagurira Kizito Mihigo n’abakunzi be. Ikibura ni leadership yegereye abaturage, cyakora haramutse hari umu leader ubwira abo ayoboye ati ‘ntibishoboka aba bantu bazatumara’ urumva ko nyine bitashoboka.
Mu mwanzuro wa Rwamiheto arakora andi makosa atatu akomeye:
1.Aravuga ko niba muri FPR hatavuyemo abantu ngo bahindure (bahinduke) bafashe abasivile nta myigaragambyo ishoboka. Muri politiki hari ihame rivuga ngo nta gufata icyemezo ku bintu udafitiye ubushobozi cyangwa udafiteho control (on ne décide pas sur ce qui ne dépend pas de nous). Tekereza gukora umushinga utekereza ngo wenda ‘bazahinduka’ ! Icyo akaba ari cyo ushingiyeho. Nibadahinduka se ? Si wowe umaze kuvuga ko batakwikora mu nda, ko FPR ariyo yabahaye umugati ? None ngo bazahinduka bafashe rubanda ?! Fata icyemezo kubyo wowe ufitiye ubushobozi. Ak’imuhana kaza imvura ihise.
- Arasaba abantu bose gushyigikira ingabo ngo zizabohoza igihugu. Simbyanze. Iyo zibikora kera wenda ishyaka ISHEMA ntiryari gutoza abantu kwitabira revolisiyo ! Ariko se koko watekereje kuri feasility y’iyo ntambara ushaka ko iba (Ibikoresho, base arriere, diplomacy…)? Aha na ho wasanga urimo gukora rya kosa ryo gufata icyemezo ku bintu udafiteho controle.
- Muri signature ya Rwamiheto aravuga ko ahirimbanira demokarasi, imbunda ye ikaba ari ikaramu naho amasasu akaba ibitekerezo! Ibi na byo biragaragaza ko hari ikibazo?! Ni gute umuntu wahisemo ikaramu yakangurira abandi gufata imbunda? Aho si ukubaroha? Koko umuntu wahisemo demokarasi ishingiye ku bitekerezo arasaba abana kujya mu rugamba rw’amasasu? Demokarasi y’amasasu twarayibonye, na FPR niyo yatuzaniye.
Umwanzuro:
Banyarwanda Banyarwandakazi namwe nshuti z’u Rwanda,
Ibibazo u Rwanda rufite ni byinshi kandi bishingiye ku buyobozi bubi bwa FPR Inkotanyi. Intambara zabaye mu gihugu zamennye amaraso atagira ingano zikorwamo ibyaha bya jenoside n’ibindi byaha ndengakamere. Ntidukwiye gukomeza kubirebera ahubwo mu gihe uyu munyagitugu yakwibeshya ngo arahindura itegekonshinga, nta yindi ngoma. Mukomeze mube maso tubikurikiranire hafi. Amaraso wanga kuyamenera igihugu FPR ikayanywera ubusa. Ushaka arashobora naho ak’imuhana kaza imvura ihise.
Vive la volonté et l’intrépidité du Peuple Rwandais
Vive la Révolution au Rwanda
Vive le People Rwandais uni et émancipé
Chaste Gahunde
Umunyamabanga nshingwabikorwa
ISHEMA Party


text:
IJWI RYIZA RY ’URUKUNDO / Soeur Immaculee
1. Kuvuga neza ni umwe mu miti ikiza vuba kandi ikiza bose
Jya uvuga neza kuko ijwi ryawe ryaremewe ibintu bibiri:
Gusingiza Imana
Gutanga umugisha
2. Iyo uvuze utanga amahoro cgangwa utanga amahane?
Utanga ubuzima cyangwa utanga urupfu?
Jya witondera ibyo uvuga kuko bizasigara inyuma yawe waba uhari cyangwa utagihari.
3. Amagambo akomeretsa ntiyibagirana! Uzasanga ineza abantu batayitindaho kandi ariyo yubaka ubuzima, !
4. Uwo uhuye na we wese ajye asigarana ijwi ryawe ry’ineza, kabone n’iyo yakuzanira ijwi ry’umunabi, iyo umusubije nabi uba umwongereye ibyago byo gupfa adahindutse! Bavuga ngo: “ ijambo ryiza ni mugenzi w’Imana!”
5. Ushobora gukena ariko ukavuga neza! Waba ufite umwenda muri banki ntukankamire abo muhuye! Waba uri mu bigeragezo ntubiture kubo urusha imbaraga, n’iyo waba ukennye gute ushobora guhora ukungahaye ku ijambo ryiza kuko ryo ntirigurwa amafaranga!
6. Ni ibiki uvuga kenshi! Ni iyihe mvugo igutuyemo? Uwo mubana wa hafi azi ijambo ryawe ryiza? Imenyereze iyo mvugo ube umunyamahoro
7. Iyo uvuga nabi bigaragaza ibituye muri wowe, kuko akuzuye umutima gasesekara ku munwa!
8. Ijambo rirarema. Ntuzaceceke aho ugomba kuvuga kuko byaba ari ubugwari. Ntuzavuge kuko abandi bavuze! Uzavuge kuko ufite ijambo ritanga ubuzima!
9. Ijambo ryawe ribe ubuzima! Ibyo uvuga utabikora bizagucira urubanza! Kandi kuvuga bijyana no gutega amatwi!
Ujye uvuga bikeya byiza by’ingenzi ureke n’undi avuge maze wumve cyane, maze mubyo wumvishe no mubyo wavuze utoranyemo ibigutunga.
10. Imana yaravuze isi irakira Jambo aravuka!
Wowe se ni iki cyiza waba waravuze abantu bakwibuka bagahimbaza Imana ?
Menya ko kuba wumva ukavuga ari ukugirango ube isoko y’umunezero w’abagukikije!
Nkwifurije umugisha w’Imana n’abawe bose
Soeur Immaculée


text:
Yesu yazibye ibyuho mu buzima bwanjye
Nitwa Sam navukiye mu muryango w’abakristo mu gihugu cy’Ubufaransa, ariko mu myaka yanjye ibanza sinabashije kumenya icyo nahitiramo ubuzima bwanjye. Ku myaka yanjye 16 numvaga hari ikintu mbura mu buzima bwanjye, nkumva mfite inyota yo kucyuzuza ariko sinari nzi uko nabikora.
Nakoze siporo, nagerageje gushaka umukobwa w’inshuti ariko nawe ntitwatindanye, nyuma numva nifuje kwiga mu mashuri meza mu Bufaransa cyane ko nifuzaga kuba umukire nkabaho neza, najyaga nitekereza nko mu myaka 50, nkumva nzaba nubashywe, nkomeye ariko ngahorana umutima uhagaze. Ibyo nagerageje byose ntacyo byamfashije.
‘’Najyaga njya ku iriba ry’iyi si mfite inyota nyinshi cyane naba ngiye kunywa agakama ubwo nuko nkayabura nkiheba.’’ Indirimo y’123 mu gushimisha.
Umunsi umwe naguye ku gitabo kivuga amateka y’abakristo batotejwe, nsanga mu by’ukuri bo bari barageze ku cyo mbura mu buzima bwanjye uyu munsi.
Bari bafite amahoro yo mu mutima, bafite ibyishimo bitavugwa kandi si uko isi yari iboroheye. ‘’Nzagira ibyishimo bitavugwa nzabona ihirwe ngiye mu ijuru.’’ Indirimbo 108 mu gushimisha.
Baratotezwaga, bakangwa n’ababo, bakarwara, bakennye, imibabaro isimburana ariko baramenye ijambo rivuga ngo imibabaro y’iki gihe ntikwiye kugereranywa n’ubwiza tuzahishurirwa, Imana idufashe cyane. Jyewe nari mfite ubuzima bwiza, umuryango, mbona ejo hazaza, ariko nasanze isi itakumara inyota hatabayeho Yesu wenyine.
Nifuje aya mahoro, nshaka kubigana, nitoza gusoma Bibiliya, igihe cyanjye nkakimara ku rusengero, ngasenga ubudasiba kandi nkabaho ubuzima bukiranuka, numvaga nahitamo no kwitanga ubwanjye ariko ngasohoza ibyo niyemeje. Iyo nabaga nageze ku ntego nihaye numvaga binejeje bitakunda bikambabaza.
Aha nari ngifite ikibazo cyo kubaka gukiranuka kwanjye ariko nari ntarumva neza ubuntu bw’Imana, umutima wanjye wari utarameneka nubwo nashyiragamo ubushake bwinshi ngo nkiranuke. Nyuma Yesu amaze kungenderera nibwo nasobanukiwe uko yaje kunshaka ku isi, akabaho ubuzima bukiranuka akemera no gupfa urupfu rw’agashinyaguro ku musaraba kugira ngo ankize urubanza no gucirwaho iteka rwari rungenewe.
Ari ku musaraba yaranguruye n’ijwi rirenga ati ‘’Byose birarangiye.’’ Icyo yari ansigarije nk’uruhare rwanjye ni ukwizera uwo murimo yakoze nkaba mu buntu bw’Imana, nkababarirwa ngahinduka umwana w’Imana. Ndashima Yesu wazibye ibyuho by’ubuzima bwanjye ubu numva ampagije, nawe ndakwifuriza kumuha ikaze yakumara inyota. Imana iguhe umugisha.


text:
Umunsi umwe, Petero Nzukira yari yiriwe atemera ibishyimbo mu ishyamba. Yari yakoze ataruhuka, kuva mu gitondo cy'urwanaga kugera mu mataha y'inka. Akabwibwi kagiye gukwira ageze imuhira, asanga ibiryo bitarahwana, atangira kuvumagura umugore, ngo ni umunebwe.
Umugore aramuhindukirana ati « mbese Petero mugenzi wanjye, ko utahanye inabi? Ahubwo, umva ko abagore turi abanebwe, urareke ejo tuzagurane imirimo: nzirirwe ntema, nawe usigare mu mirimo y'imuhira, tuzarebe uzarusha undi kuvunika n'uzarangiza imirimo ye neza.»
Petero ati « ndabishimye, wabona ukazumva ukuntu umugabo avunika. None ahari byazagutera kurushaho kunyubaha no kumenya ko ari njye ugutunze. »
Mu gitondo, izuba ritaraganya kurasa, umugore atora inkoni n'umuhoro, ajya mu ishyamba gutema. Yagiye yishimye cyane, arushanwa n'inyoni kuririmba. Petero we asigara imuhira.
Hashize umwanya atangira kwicwa n'irungu ry'imuhira. Ariko yanga kwiheba, agerageza kurirwanya. Niko kubuganiza amata mu gisabo, atangira kuyacunda n'ubuhanga bwinshi! Nk'uko bisanzwe n'ubundi, umurimo mushya utera umwete.
Ariko agasusuruko kamaze gukwira, Petero atangira kwuma mu mihogo. Aherako ajya gushakira akayoga mu rwina bataramo inzagwa. Urwagwa rwari rutaze mu gitariro kinini cy'idebe. Icyo kidebe cyari giteretse ku gasenge ku mitambiko itatu, kandi cyari gifite urufunguriro rw'icyuma mu ndiba.
Nuko Petero amaze gukiranura ako kuma kafungaga, agiye gutega ibirika ku mwenge w'igitariro, yumva ingurube irafutagira amata mu muryango w'inzu. Niko gutera hejuru ati « amata yanjye we, yashize!»
Uko yagafashe ibirika mu ntoki, ahita yiruka, maze asanga igisabo gihennye n'ingurube yigaragura mu kiziba cy'amata. Ingurube imubonye ishaka guhunga, igihe igiye kumucaho, ayiguherereza ibirika mu nsina y'ugutwi, ingurube yikubita hasi, irashya rimwe gusa! Igihe akiyikorakora yicuza icyo akoze, yibuka yuko yasize adafunze igitariro, ahubuka nk'iya Gatera, yihina mu mwobo, anyerera mu kiziba cy'urwagwa, yicura intembe. Abyutse asanga cyakamye.
Nuko Petero Nzukira ava mu mwobo ajejeta inzoga. Sinakubwira isoni n'agahinda yari afite. Reka inyota yo, yaramusibaga! Aragenda yegura igisabo ajya kukibuganizamo andi mata.
Igihe icunda arigejeje hagati, yibuka ko inyana ikiri mu ruhongore. Ati « yooo! Dore amanywa amaze gukamba, kandi sindahura inyana!» Aherako ariruka, ajya gukingurira Sine.
Ariko kugira ibyago bitera kumenya ubwenge. Yamaze kuzitura inyana aribwira ati « ubwo nasigaranye n'umwana w'igitambambuga, nkaba kandi ngiye kuvoma, iki gisabo ningisiga aha ngaha, aribuze kugihirika. Ndamuzi ni inkubaganyi. Naba kandi nongeye gupfirwa ubusa.» Nuko akizirika mu ijosi, kigenda kinagana mu bitugu. Atora akabindi, ajya kuvoma amazi yo kuhira Sine. Igihe yunamye kudubika ikibindi, amata yo mu gisabo aseseka mu mutwe no mu iriba.
Nuko Petero yunamuka mu iriba, ati « ibi ntabyo! Nta mata, nta mavuta nteze kubona uyu munsi. Reka gusa njye kuhira inyana, nayikenesheje rwose, ntikigiye kurisha. Inzu yanjye yamezeho ubwatsi buryoshye kandi bwinshi, ndetse nayijugunyeho n'ibishazashaza byinshi. Henga njye kuyuriza, ntacyo bitwaye uruhiza rwayo rurakomeye, kandi hasi yubakishije amubuye manini! »
Inzu ya Petero yari yubatse munsi y'umugunguzi muremure; mu rubega rw'umugunguzi hareshya n'ubutaka. Petero niko kuhatambika ikibaho kinini; cyambukiranya inzira n'uruhiza rw'inzu, abona kucyurizaho inyana ye.
Ariko rero Petero ntiyashoboraga kuguma hejuru aragiye inyana, kuko yagombaga kugemurira umugore we. Ni ko kuzirika umurunga ukomeye mu ijosi rya Sine, awumenesha igisenge, utunguka mu nzu imbere. Hanyuma aramanuka, azirika wa murunga ku kuguru, aribwira ati « ni uko. Inka yanjye nishaka kumanuka ndabimenya.»
Ahasigaye Petero atangira gukora: akebagura inyama vuba vuba, aroha mu nkono, acuriranya n'ibitunguru n'inyanya. Inkono ayitereka ku ziko, yiyegereza inkwi aracana.
Ngo hashire akanya, Sine irambirwa kuguma hejuru y'inzu, kuko hayiteye impungenge. Ishaka kumanuka mu rubega rutereye ku mugunguzi no ku kibaho. Ibonye ko ari habi, ishaka gusubira inyuma, ubwatsi bw'inzu ikandagiyeho burasohoroka, imanukana na bwo! Muzi rero ko Sine yari iziritse ku mugozi.
Muzi kandi ko uwo mugozi Petero yari yawuziritse ku kuguru. Mu kanya Sine imanutsemo, Petero na we aritera, amaguru ashita mu gisenge cy'inzu, acurika umutwe. Iyo icyo gisenge kidakomera biba byarabaye bite? Bizi Imana!
Petero yamaze gufatwa n'igisenge cy'inzu ye, Sine inaganira hanze; maze sinakubwira imiborogo!
Muka Petero abonye ko ibiryo bitaziye igihe, ararambirwa agaruka imuhira kureba; kandi n'imbeshyerwe ibyo gutema byaramutondaga. Nuko abonye Sine inagana, biramutangaza, arisumbukuruza, umugozi wari uyifashe awucisha umuhoro. Inka yikubita hasi, ubwo, ihabaduka vuba. Petero na we, mu kugwa yabanje umutwe muri ya nkono yari ku ziko. Amahirwe ni uko umariro wari wazimye, naho ubundi aba yarahiye. Yakobotse ku gahanga no ku zuru, akuka n'amenyo abiri.
Umugore yamaze guca ikiziriko, yinjira mu nzu, atabara ibibomborekanye. Asanga umugabo we amaze guhaguruka, avirirana amaraso mu kanwa. Ni ko kumubwira amuseka ati « ari njye, ari nawe, ni nde warushije undi kuvunika none? Ewe, sinjya kugutabira amacumu, wakoze kandi wavunitse: umuntu watetse, ugacunda, ukarera umwana, ukica ingurube, ukarwana na Sine, mugakotana bene aka kageni, n'ibindi ntazi ! Ngaho rero noneho kubitiraho no kungaburira.»
" Nuko Petero araceceka abura icyo asubiza."
Igitekerezo cya Petero Nzukira
Umunsi umwe, Petero Nzukira yari yiriwe atemera ibishyimbo mu ishyamba. Yari yakoze ataruhuka, kuva mu gitondo cy'urwanaga kugera mu mataha y'inka. Akabwibwi kagiye gukwira ageze imuhira, asanga ibiryo bitarahwana, atangira kuvumagura umugore, ngo ni umunebwe.
1 comment:
- Unknown said...
-
Uyu Mugabo yarakubititse pe.
- September 2, 2018 at 1:00 AM


text:
Abinyujije mu ndirimbo Theo Bosebabireba yavuze uburyo amanywa n’ijoro bisigaye bimubera kimwe, amagambo akaba yaramuteje igihombo cyo kubura na bombo-Audio
Yanditswe na
6 August 2018 saa 10:35'
Théogène Uwiringiyimana[Théo Bosebabireba] yashyize hanze indirimbo yise ngo "Bimenyekane "irimo amagambo akomeye abwira Imana uburyo yayibwiye ko igomba kurwana inkundura no gukubita itababarira byose ikabikora ndetse nawe ubwe akaba yarabigendeyemo ariko ko ub noneho Imana ikwiye kurwana ivumbi rigatumuka kuko birakomeye gusa ngo nubwo byabaye induru ariko siyo ndunduro.
Theo Bosebabireba yashyize hanze indirimbo nshya yise ngo "Bimenyekane irimo amagambo akomeye
Uyu muhanzi mu gihe cyashize ubwo yari mu gihugu cya Uganda yakubiswe n’abantu batabashije kumenyekana icyo gihe bamusiga ari intere hari mw’ijoro ryo ku Cyumweru tariki 28 Mutarama 2018 mu gihugu cya Uganda mu Mujyi wa Kampala ubwo yari avuye ahitwa Masanafu mu gitaramo yari yatumiwemo.
Havuzwe amakuru menshi ndetse hari n’abavugaga ko yashizemo umwuka icyo gihe , uyu muhanzi byavuzwe ko yakubiswe kubera akagambane ka bagenzi be batamwifuriza gutera imbere, n’ubwo nta gihamya ifatika ihari.
Nyuma yo gukubitwa akigirizwaho nkana, yashyize hanze indirimbo yise ‘Sinapfuye’ avuga ukuntu adatewe ubwoba n’ibihinda nka kagoma ‘ Imana yambukije abisiyeli inyanja itukura, itazabura kumwambutsa nyabarongo y’amazi y’ibiziba’.
Theo Bosebabireba yakubiswe nyuma y’iminsi mike itorero rya ADEPR Kicukiro Shell yasengeragamo rimuhagaritse ashinjwa ibyaha birimo n’icyubusambanyi, ndetse ritangaza ko azongera kwemerwa nk’umukirisitu keretse namara gusaba imbabazi abo yahemukiye imbere y’itorero kandi amakuru yakurikiyeho yavugaga ko ari munzira zo gusaba imbabazi kugeza magingo aya.
Bosebabreba ubwo yadushyikirizaga iyi ndirimbo yavuzeko ashima Imana ko akomeye kandi k’imigambi y’Imana ku mwana w’umuntu itandukanye n’iyabantu ati:"Maze iminsi ndi mw’ivugabutumwa nkuko bisanzwe ndetse ku cyumweru cy’ejo kuwa 04 Kanama nagiranye ibihe byiza n’abakristo bo mw’itorero rya Methodiste mu karere ka Nyamasheke ahitwa kuruheru .
Bosebabireba yakomeje avugako hashize iminsi ine asohoye iyi ndirimbo yise ngo "Bimenyekane " kandi ikubiyemo ubutumwa bukomeye ati:"Nkuko bisanzwe indirimbo zanjye zikunze kuvugwaho n’abantu ibitanduknye rimwe na rimwe naririmba bakagirango hari umuntu nshaka kwibasira ariko siko bimeze njyewe mba ntanga ubutumwa muri rusange".
UMVA IYI NDIRIMBO IRIMO AMAGAMBO AKOMEYE YASIZWE HANZE NA THEO BOSEBABIREBA:
Muri iyi ndirimbo uyu muhanzi yise ngo "Bimenyekane"yumvikana aririmba amagambo akomeye agira ati:"Nakubwiye kurwana inkundura urabikora nkubiwira gukubita utababarira urakubita ,nanjye ubwanjye narimbigendeyemo ariko ubu noneho rwana ivumbi ritumuke ingufuri zifunguke abanzi banjye nabo biruke n’amahirwe yanjye agaruke.
Bosebabireba akomeza aririrmba avugako atakimenya amanywa n’ijoro ,atakimenya iriva n’irizima kuriwe byose ni kimwe kuko isi yabivangavanze kugera ubwo nawe yiyanze gusa ngo nubwo byabaye induru ariko siyo ndunduro .
Akomeze agira ati:"Bimenyekane ko turi abanyamugisha kuko abashinze urumambo bavuze n’amagambo yanteje igihombo sinasigarana na bombo ,Mana rwana ivumbi ritumuke ingufuri zifunguke abanzi banjye nabo biruke n’amahirwe yanjye agaruke kuko wavuze ko icyubahiro cyawe utazagiha undi muntu none baragishaka nk’abagitaye baririwe ntibaraye kandi narababuriye ,kandi njyewe sinshoboye kurwana n’ibindusha amaboko ibyo ntanyeganyeza sinanaterura kandi nubwo byabaye induru ariko siyo ndunduro".
Agasoza agira ati:"Penina we urongera kuvuga iki ko Hana yibarutse ,Imana iramwibutse nubwo wamuharabitse ,nubwo wamututse ariko ubu nawe arahetse kandi iritararenga ntukarivume kuko amagambo nashira ivuga niritariri rizacya kandi ntabwo dufite umuvumo".
UMVA IYI NDIRIMBO IRIMO AMAGAMBO AKOMEYE YASIZWE HANZE NA THEO BOSEBABIREBA:
Bosebabireba mu mpera z’icyumweru twarangije we n’abahanzi barimo JMV Gishyitsi,Thacien Titus bakoze igitaramo cy’amateka i Nyamasheke


text:
INGINGO Y’IBANZE | NI HE WAVANA IHUMURE?
Twese dukenera guhumurizwa
Ese uribuka igihe wituraga hasi ukiri umwana? Wenda wavunitse akaboko cyangwa warasenutse, maze amavi yuzura ibisebe. Ese uribuka ukuntu mama wawe yaguhumurije? Wenda yomoye ibyo bikomere maze aragupfuka. Ushobora kuba wararize, ariko ukuntu yaguhobeye akakubwira amagambo ahumuriza, byatumye wumva worohewe. Icyo gihe wari ufite uguhumuriza kandi uguhora hafi.
Ariko uko tugenda dukura, ibintu birushaho kuba bibi. Tugenda duhura n’ibibazo by’ingutu, maze kuduhumuriza bikagenda birushaho kugorana. Ibibazo by’umuntu mukuru biba bikomeye, ku buryo bitakemurwa n’ibintu byoroheje nko gushyira igipfuko ku gisebe cyangwa kumuhobera. Reka dusuzume ingero nke.
Ese wigeze uteshwa umutwe no kwirukanwa ku kazi? Julian yavuze ko igihe bamusezereraga ku kazi, yumvise bimurangiranye. Yaribajije ati “umuryango wanjye ubaye uwa nde? Imyaka yose maze nkora ubutaruhuka, none ni ibi banyituye koko?”
Ushobora kuba ufite agahinda kenshi bitewe n’uko watanye n’uwo mwashakanye. Raquel yaravuze ati “igihe umugabo wanjye yantaga, ubu hakaba hashize umwaka n’igice, nashenguwe n’intimba. Numvise ari nk’inkota impinguranyije umutima. Narahangayitse cyane, ku buryo numvaga meze nk’umuntu ufite ibikomere ku mubiri no ku mutima.”
Wenda uhanganye n’indwara ikomeye, kandi urumva nta n’icyizere ufite cy’uko uzoroherwa. Hari igihe wumva umeze nka Yobu, wigeze kuvuga ati “nazinutswe ubuzima; sinshaka gukomeza kubaho (Yobu 7:16). Nanone ushobora kuba wumva umeze nka Luis uri mu kigero cy’imyaka 80, wavuze ati “hari igihe numva nakwipfira nkavaho.”
Nanone ushobora kuba warapfushije uwawe, ibyo bigatuma wumva ko ukeneye guhumurizwa. Robert yaravuze ati “igihe umuhungu wanjye yapfaga aguye mu mpanuka y’indege, kubyakira byarananiye. Nyuma yaho numvise ngize agahinda, kamwe Bibiliya igereranya n’inkota ndende ihinguranya umutima.”—Luka 2:35.
Robert, Luis, Raquel, na Julian babonye ihumure, no muri ibyo bihe byari bigoye. Imana Ishoborabyose ni yo yabahumurije. Iryo humure iritanga ite? Ese nawe yaguhumuriza?


text:
KANDA HANO UREBE VIDEO
Umwana iyo atangiye gushaka kwiyubura, kwicara, gukambakamba, guhaguruka no kugenda nta kabuza aba akoresha ingufu. Izo ngufu rero nta handi ziba zigomba guturuka ni mu byo kurya ahabwa.
Mu myaka 5 ya mbere umwana aba akura vuba vuba haba mu gihagararo no mu bwenge, kandi imirire ye iba ikwiye gutandukana n’iy’abantu bakuru.
Biragoye kuvuga ngo umwana muto akeneye ingufu zingana gute ku munsi kuko biterwa n’impamvu zinyuranye harimo ibiro afite, uko angana, appetit agira mu kurya, ndetse no kuba ashabutse cyangwa adashabutse.
Icyakora muri rusange wabipima gutya:
- Mbere y’amezi 6 abana bakeneye byibuze 95kcal ugakuba n’ibiro afite
- Hagati y’amezi 6 na 12 aba akeneye byibuze 75kcal ugakuba n’ibiro afite
- Hagati y’umwaka n’imyaka 3 aba akeneye byibuze 980kcal ku munsi (hano ntabwo ukuba n’ibiro).
Mbere y’amezi 6 ingufu umwana akoresha zituruka mu mashereka gusa cyangwa amata ahabwa asimbura amashereka.
Hagati y’amezi 6 na 12 akomeza gukura ingufu mu mashereka ndetse akongererwa n’ibindi nk’amata n’ibyokurya by’ifashabere.
Hejuru y’umwaka rero amashereka cyangwa amata nta ngufu zihagije biba bikimuha ahubwo ingufu azikura mu byo kurya ahabwa.
Ibyo kurya byongera ingufu ku mwana
Aho gushyira ingufu mu kumenya igipimo umwana akeneye ahubwo wowe shyira ingufu mu guha umwana wawe ifunguro rinyuranye kandi wibande ku bikurikira
- Ibinyasukari
Ibi iyo bigeze mu mubiri bihindukamo isukari yo mu bwoko bwa glucose ikaba isukari yorohera umubiri kuyihinduramo ingufu. Ibyo kurya wayisangamo harimo imineke, ibishyimbo, amakaroni n’ibindi bikomoka ku ngano, umuceri, amasaka n’ibigori n’ibindi binyampeke (abifungura nk’igikoma).
Byibuze kuri buri funguro ntihakabureho kimwe mu byo tuvuze
- Poroteyine
Poroteyine nazo ni ingenzi mu gufasha umwana gukura neza no kugira ingufu. Amafunguro abonekamo poroteyine twavuga inyama cyane cyane z’inkoko, amafi, amagi, n’ibishyimbo.
Ibi ubimuhe rimwe cyangwa 2 ku munsi.
- Isukari
Umubiri wacu ukenera isukari kuko niyo ibyara ingufu. Bitandukanye n’ibinyasukari ahubwo hano haravugwa isukari iboneka mu mbuto. Si ya sukari yo mu ruganda kuko yo si nziza ku mwana. Iyi sukari iboneka mu mbuto zinyuranye nk’amacunga, ibinyomoro, intababara, inanasi, amapapayi n’izindi mbuto zinyuranye. Gusa hano ukibuka ko umwana utarageza umwaka atari byiza kumuha amacunga.
Umwana aba agomba guhabwa imbuto mbere ya buri funguro ndetse byibuze akazirya inshuro 5 ku munsi.
- Ibinyamavuta
Ibinyamavuta nabyo iyo bigeze mu mubiri ubihinduramo ingufu. Bitandukanye no ku bantu bakuru, abana bakenera ko ingufu bakoresha 40% zituruka ku binyamavuta gusa ni ingenzi gutekereza ku binure byiza by’umwimerere bitanyuze mu nganda.
Muri byo twavuga amagi, ibirunge, amata, inyama amafi na avoka.
Byibuze kimwe muri byo nticyagakwiye kubura kuri buri funguro. Amata ashobora yo kuyanywa kugeza ku nshuro 3 ku munsi.
Muri macye
Nkuko tumaze kubibona rero amafunguro yaha umwana ingufu aranyuranye kandi ari mu byiciro bitandukanye.
Gusa aya mafunguro ugiye uyibandaho buri munsi umwana wawe yakura afite ingufu zihagije kandi iyo zihagije n’ubwonko bwe bukora neza. Ayo mafunguro ni:
- Igikoma
- Imineke
- Amata
- Amagi
- Amafi
- Ibirayi
- Avoka


text:
Mu nama nyunguranabitekerezo ku ngamba zihamye zizatuma Akarere ka Huye gasubira ku isonga mu mihigo, abagize nyobozi y’Akarere ndetse n’abakozi b’Akarere biyemeje kongera imbaraga mu mikorere igamije guteza imbere abaturage.
Ni inama yabaye kuri uyu mugoroba wo kuwa kabiri tariki ya 14 Kanama 2018, yahuje umuyobozi w’Akarere ka Huye n’abamwungirije, hamwe n’abakozi b’Akarere ka Huye bakorera ku cyicaro cy’Akarere. Muri iyi nama, abayobozi n’abakozi bafashe umwanya wo gusuzuma icyatumye Akarere ka Huye katabona amanota meza mu mihigo y’umwaka wa 2017-2018 no kutabona igikombe cy'imihigo. Nyuma y'ikiganiro kuri iyi ngingo, abitabiriye inama basanze imwe mu mpamvu nyamukuru ari uko hari imihigo yari ihuriweho n’Akarere n’izindi nzego yahuye n’imbogamizi zo kurangizwa ku gihe.
Umuyobozi w’Akarere ka Huye Ange Sebutege, yibukije abitabiriye inama ko intego ya mbere y’imihigo atari ugukorera amanota n’umwanya, ko ahubwo ari uguhindura imibereho y’abaturage. Nyamara ariko uyu muyobozi yibukije ko impinduka nziza mu baturage zigerwaho ari uko imihigo yasinywe yose ikozwe neza kandi ku gihe,kandi buri wese akita ku nshingano ze, bityo bigatuma Akarere kagira amanota n’umwanya mwiza mu mihigo. Ni muri urwo rwego yasabye abakozi b’Akarere gukomeza kunoza uburyo buhamye bwa buri wese ngo arangize ku gihe umuhigo we.
Nyuma yo kuganira no kungurana ibitekerezo ku gukarishya uburyo bw’imikorere, abayobozi n’abakozi b’Akarere bafashe ingamba zinyuranye zizatuma Akarere ka Huye kazagaruka ku isonga mu ruhando rw’uturere mu kwesa imihigo y'umwaka wa 2018-2019. Zimwe muri izo ngamba ni uguhuza amakuru n'imikoranire n’inzego zose mu buryo buhoraho, abayobozi b’amashami bagashyiraho uburyo bwo gukurikirana ibikorwa bikorerwa mu mashami bayoboye,kandi hakibandwa mu kwegera abaturage no gukemura ibibazo byabo, byose bigamije gushaka iterambere ry’abaturage.
Iyi nama yigaga ku buryo Akarere ka Huye kazagaruka mu ruhando rwo gutwara ibikombe by’imihigo nyuma y’uko Akarere ka Huye katabonye igikombe cy’imihigo muri uyu mwaka wa 2017-2018, nyamara kari kamaze imyaka ine yikurikiranya kaza mu myanya itatu ya mbere ihabwa igikombe.